text:
Мәләүез һөт-консерва комбинатына – 70 йыл
Мәләүез һөт-консерва комбинаты хеҙмәтсәндәре бөгөн предприятиеның 70 йыллыҡ юбилейын билдәләй. Юбилей айҡанлы үткәрелгән тантаналы сараларҙа БР Хөкүмәте Премьер-министрының беренсе урынбаҫары, ауыл хужалығы министры Шамил Вахитов ҡатнаша.
Предприятие тарихы 1936 йылдан башлана. Ул ваҡыттағы Мәләүез ауылында һөт киптереү заводы төҙөлә башлай. Төбәктә был тәүге эре сәнәғәт предприятиеһы була. Заводты 1940 йылдың 11 февралендә эшләтеп ҡарайҙар, ә 1 апрелдән дәүләт комиссияһы ағзалары файҙаланыуға тапшырыу актына ҡул ҡуя.
Ппредприятие өсөн һөттө биш райондан — Мәләүез, Федоровка, Көйөргәҙе, Йомағужа һәм Воскресенск райондарынан йыйғандар. 34 һөт ҡабул итеү пункты ойошторолған. Һөт һатып алыу буйынса йыллыҡ план 12 377 тонна тәшкил иткән.
Предприятие үҫеше процесын һуғыш туҡтата. Йөҙҙән ашыу завод эшсеһе илде һаҡларға китә. Ҡуйыртылған һалатлы (солодлы) һөт, киптерелгән картуф һәм йомортҡа һарыһы ошо йылдарҙа етештерелгән төп продукцияға әйләнә.
Һуғыштан һуң һөт киптереү заводы үҙенең үҫешен дауам итә. 50-се йылдарҙа производствола реконструкция үткәрелә, уның арҡаһында 60-сы йылдарҙа продукция сығарыу дүрт тапҡырға арта. 1966 йылда завод һөт-консерва комбинатына үҙгәртелә. 1974 йылда айыртылмаған һөт продукцияһын етештереү буйынса яңы цех төҙөлә. Предприятиеның сәскә атыу ваҡыты 90-сы йылдарға тура килә. Был – техник ҡоролмаларҙы яңыртыу һәм сеймал зонаһын киңәйтеү ваҡыты. Продукция тәүге тапҡыр экспортҡа оҙатыла башлай.
БР Ауыл хужалығы министрлығының матбуғат хеҙмәтенән хәбәр итеүҙәренсә, бөгөн Мәләүез һөт-консерва комбинаты тәүлегенә 500 тоннаға яҡын һөт эшкәртеү мөмкинлегенә эйә юғары технологиялы, алдынғы предприятие. Әлеге ваҡытта комбинатта 468 кеше эшләй. Комбинаттың сеймал базаһы 11 һөт комбинатын берләштерә, Башҡортостандың 17 районынан 140-тан ашыу хужалыҡ һөт менән тәьмин итә. Продукция ассортиментын киптерелгән һөт продуктынан алып айыртылмаған һөт продукцияһына тиклем 40-тан ашыу аҙыҡ төрө тәшкил итә. Юғары сифаты арҡаһында ул ҙур һорау менән файҙалана, «Һөт индустрияһы» халыҡ-ара һөт форумының, “Алтын көҙ” бөтә Рәсәй агросәнәғәт күргәҙмәһенең гран-прийына, алтын миҙалдарына лайыҡ булған. Комбинат Рәсәйҙең һөт баҙарында республика данын лайыҡлы яҡлай, хаҡлы рәүештә «Рәсәй һөт продукты сифаты традицияларын һаҡлағаны өсөн» номинацияһында иң яҡшыһы тип билдәләнгән.


c: text/html

text:
Ғәрәп илдәре лигаһы
Ғәрәп Лигаһы (ғәр. جامعة الدول العربية Җәмгыять әд-Дувәл әл-Гарәбия; ГЛ) — ғәрәп дәүләттәрен һәм ғәрәп теле рәсми тел булғған дәүләттәрҙе берләштергән халыҡ-ара ойошма. 22 дәүләт-ағзаһы бар.
Ойошма 1945 йылда нигеҙләнә. Ойошманың төп органы — Лига Шураһы. Һәр илдең был шурала бер тауышы бар. Ойошма штаб-фатиры Ҡаһирәлә урынлашҡан.
Йөкмәткеһе
Тарих[үҙгәртергә | вики-тексты үҙгәртергә]
Ғәрәп илдәре араһында мөнәсәбәттәрҙе нығытыу һәм сәйәсәт, иҡтисад, мәҙәниәт һәм социаль өлкәләрҙә ғәмәлдәрҙең координацияһы маҡсатынан 1944 йылдың 7 октябрендә Александрияла Сүриә, Иордан, Ираҡ, Ливан һәм Египет тарафынан Лиганы булдыру тураһында протокол имзалана. 1945 йылдың 22 мартында Ғәрәп Лигаһын булдырыу тураһында килешеү имзалана. Юғарыла һаналған илдәрҙән тыш уға Сәғүд Ғәрәбстаны ла ҡул ҡуя.
Шул уҡ йылдың 5 майында килешүегә Төньяк Йемен ҡушыла. 1956 йылдың 19 ғинуарында ойошмаға — Судан, 28 мартында Ливия инә. 1958 йылда ойошмаға Марокко һәм Тунис ҡушыла.
Ағзалар[үҙгәртергә | вики-тексты үҙгәртергә]
- Алжир
- Бәһрәйен
- Джибути
- Мысыр
- Иордан
- Ираҡ
- Йемен
- Катар
- Comoros . Коморҙар
- Кувейт
- Ливан
- Ливия
- Мавритания
- Марокко
- БҒӘ
- Оман
- Палестина Дәүләте
- Сәүд Ғәрәбстаны
- Сомали
- Судан
- Тунис
Иҫкәрмәләр[үҙгәртергә | вики-тексты үҙгәртергә]
- ↑ Revista Eletrônica Estratégia Brasileira de Defesa — A Política e as Forças Armadas em Debate: Árabes apóiam reconstrução do Haiti
- ↑ People’s Daily Online — Arab League accepts Venezuela as observer
- ↑ India invited as observer for Arab League summit — Express India
- ↑ Eritrea Joins Arab League As Observer
Һылтанмалар[үҙгәртергә | вики-тексты үҙгәртергә]
- Рәсми сайт (ғәр.)

robotstxt: allowed

filter: keep


text:
Башҡортостан делегацияһы IV Бөтә Рәсәй ауыл һабантуйында ҡатнашасаҡ
Башҡортостан делегацияһы 29 июндә Пермь крайының Барда ҡасабаһында үтәсәк IV Бөтә Рәсәй ауыл һабантуйында ҡатнашасаҡ.
Сараға илдең 19 төбәгенән меңдән ашыу кешенең килеүе көтөлә.
БР мәҙәниәт министрының матбуғат секретары Ләйлә Ишморатова хәбәр итеүенсә, Башҡортостан Хөкүмәте Премьер-министры урынбаҫары Салауат Сәғитов етәкселегендәге рәсми делегация составында Тәтешле һәм Дүртөйлө райондарының хакимиәт башлыҡтары Рушан Гәрәев һәм Ринат Хәйруллин, «Бөтә донъя башҡорттары ҡоролтайы (конгресы)» халыҡ-ара йәмәғәт ойошмалары берлеге Башҡарма комитеты рәйесе Румил Аҙнабаев, төбәктең мәҙәниәт министры урынбаҫары Рәнис Алтынбаев бар.
Делегацияның ижади коллективына Х.Әхмәтов исемендәге Башҡорт дәүләт филармонияһы директоры Рәсүл Ҡарабулатов етәкселек итә.
Сара сиктәрендә БР Милли музейы, «Ағиҙел» Башҡортостан художество промыслаһы» предприятиеһы, Тәтешле һәм Дүртөйлө райондарының күргәҙмәләре ойоштороласаҡ.
Байрамды ойоштороусылар булып Пермь крайы хакимиәте, Башҡортостандың һәм Татарстандың Мәҙәниәт министрлыҡтары сығыш яһай.


text:
Хәйбулла районында «Театр яҙы-2010» район фестивале үтәФото: Гульфия Гилязетдинова
Хәйбулла районында «Театр яҙы-2010» район фестивале үтә
Хәйбулла районында «Театр яҙы-2010» район фестивале үтәФото: Гульфия Гилязетдинова
Хәйбулла районында Бөйөк Еңеүҙең 65 йыллығына һәм райондың 80 йыллығына арналған «Театр яҙы-2010» район фестивале үтә.
«Башинформ» агентлығына Хәйбулла районының мәғлүмәт-аналитика бүлеге баш белгесе Лилиә Ғатауллинаның хәбәр итеүенсә, Әбүбәкер, Федоровка, Быҙаулыҡ ауылдарының мәҙәниәт йорттары коллективтары үҙенең эшен беренселәрҙән булып күрһәткән. Улар Ибраһим Абдуллиндың «Айһылыуҙың айлы кистәре», Әсхәт Мирзаһитовтың «Әсәләр көтәләр улдарын» һәм Әнғәм Атнабаевтың «Әсә хөкөмө» пьесалары буйынса хәрби тематикаға спектаклдәр тәҡдим иткән.
Театраль коллективтарҙың уйынын тамашасы ғына түгел, актерҙар оҫталығын, декорацияларҙы, спектаклдең музыкаль биҙәлешен билдәләүсе компетентлы жюри ла баһалай.
Һәүәҫкәр театр сәнғәтен, милли йолаларҙы, традицияларҙы һәм мәҙәниәтте һаҡлау һәм үҫтереү, район драма түңәрәктәре етәкселәренең һөнәри оҫталығын, һәүәҫкәр актерҙарҙың башҡарыу оҫталығын күтәреү «Театр яҙы-2010» район фестиваленең төп маҡсаты иҫәпләнә.
Фестиваль йомғаҡтары буйынса Гран-при, 1-се, 2-се һәм 3-сө урындар биреләсәк, шулай уҡ «Иң яҡшы ҡатын-ҡыҙ роле», «Иң яҡшы ир-егет роле», «Иң һәйбәт музыкаль биҙәлеш», «Иң оҫта кире герой роле», «Иң яҡшы спектакль», «Иң яҡшы спектакль сценографияһы» номинацияларында еңеүселәр билдәләнәсәк.


text:
Башҡортостан күсемһеҙ милеккә теркәлгән хоҡуҡтар һаны буйынса илдә тәүге бишәү иҫәбенә инә
ӨФӨ, 2016 йыл, 19 октябрь. /«Башинформ» мәғлүмәт агентлығы, Сергей Захаров/.
Күсемһеҙ милек объекттарына теркәлгән хоҡуҡтар һаны буйынса Башҡортостан ил төбәктәре араһында бишенсе урын биләй.
2016 йылдың 9 айында республикала 605 меңдән ашыу хоҡуҡ, шулай уҡ күсемһеҙ милеккә хоҡуҡтарҙы сикләү һәм уның менән килешеүҙәр теркәлгән, был уҙған йылдағы осор менән сағыштырғанда 4,4 процентҡа күберәк, тип хәбәр иттеләр Башҡортостан буйынса Росреестр идаралығында.
Бынан тыш, ипотеканың 16,8 процентҡа артыуы күҙәтелә (51432 теркәү яҙмаһы), былтыр — 44 меңдән ашыуыраҡ.
Шуның менән бергә төҙөлөштә өлөшләтә ҡатнашыу килешеүҙәре бер аҙ (0,04 процентҡа) кәмегән — 10826 (шуларҙың 66 проценты страховкалау һәм банк гарантияһы менән тәьмин ителгән).
Торлаҡ биналарға теркәлгән милекселек хоҡуҡтары һаны ла (190854) 14,3 процентҡа кәмегән. Быға илдә күсемһеҙ милек баҙарында әүҙемлектең кәмеүе генә түгел, шулай уҡ 2016 йылдың 1 мартында торлаҡты бушлай хосусилаштырыу ваҡытының тамамланыуы ла йоғонто яһаған.


text:
Рөстәм Мәрҙәнов Дәүләт Йыйылышы Почет грамотаһы менән бүләкләнде
Башҡортостан Республикаһы Дәүләт Йыйылышы-Ҡоролтай Президиумы ҡарары менән БР Милли банкы рәйесе Рөстәм Мәрҙәнов БР Дәүләт Йыйылышы Почет грамотаһы менән бүләкләнде. Өсөнсө һәм дүртенсе саҡырылыш республика парламенты депутаты был наградаға 9 майҙа 45 йәше тулыу алдынан "Башҡортостан Республикаһы ҡануниәтен үҫтереүгә индергән ҙур өлөшө һәм әүҙем ижтимағи-сәйәси эшмәкәрлеге өсөн" лайыҡ булды.
— Рөстәм Хәбиб улы үҙен әүҙем һәм оҫта парламентарий итеп күрһәтте, — тип аңлатты Президиум ҡарарын Дәүләт Йыйылышы Рәйесе Кннстантин Толкачев. — Уның үҙен ышаныслы тотоуы һәм камил белемгә эйә булыуы республикабыҙ банк системаһы менән сифатлы идара итергә булышлыҡ итә.
— Хеҙмәтемде юғары баһалауҙы мин тотош банк системаһы эшмәкәрлегенә ҡайтарып ҡалдырам, — тине ҡотлауға яуап итеп Рөстәм Мәрҙәнов. — Миңә Дәүләт Йыйылышы эшендә республика банк системаһын үҫтереүгә булышлыҡ итеүсе закон акттары ҡабул ителгән осорҙа ҡатнашыу бәхете тейҙе. Башҡа төбәктәрҙең күп ҡаҙаныштары Башҡортостан парламентының закондар сығарыу эшмәкәрлеге һөҙөмтәһе булды ла инде.


text:
Селигерҙа йәштәр форумында Башҡортостандан ун йәш гвардиясы ҡатнашасаҡ
Бөгөн Селигер күлендә «Селигер-2010» йәштәр слеты асыла. Был юлы бында донъяның 80 иленән студенттар йыйылды. «Селигер»ҙа ете смена эшләйәсәк: «Халыҡ-ара» (сит ил кешеләре өсөн Рәсәйҙең йәлеп иткес образын булдырыу), «Артпарад» (ижади йәштәрҙе яҡлау), «Зворыкин проекты» (инновацион бизнесты үҫтереү), «Мәғлүмәт ағымы» (йәш журналистарҙы яҡлау һәм яңы киң мәғлүмәт саралары булдырыу), «Эшҡыуарлыҡ» (йәш эшҡыуарҙарға ярҙам), «Изгелек технологияһы» (волонтер эшмәкәрлеге), «Лидерлыҡ» (йәштәр менән эшләү буйынса белгестәр әҙерләү). Ләкин был йүнәлештәр менән генә сикләнмәйәсәктәр: Селигер ҡунаҡтары өсөн тиҫтәләгән белем биреү программалары үткәреләсәк. «Селигер-2010»дың бөтә башҡа форумдарҙан төп айырмаһы – унда үҙе һайлаған эшмәкәрлек өлкәһендә үҙен уңышлы күрһәтеүселәр генә ҡатнашыуында. Башҡортостандан форумда «Берҙәм Рәсәй Йәш Гвардияһы» төбәк бүлексәһенең ун активисы ҡатнаша.
Слеттың маҡсаты үҙгәрешһеҙ — талантлы йәштәрҙе эҙләп табыу, үҫтереү һәм яҡлау. Балалар менән аралашыу өсөн форумға дәүләт һәм йәмәғәт эшмәкәрҙәре, сәнғәт һәм бизнес йондоҙҙары киләсәк. Селигерҙа океан артынан да ҡунаҡтар көтәләр. Ҡушма Штаттарҙан, мәҫәлән, форумға Гарвард һәм башҡа абруйлы университеттар студенттары киләсәк. Улар өсөн ойоштороусылар хатта “өҫтөнлөктәр” ҙә әҙерләгән — әгәр ғәҙәттә палаткаларҙа дүртәр кеше йәшәһә, сит илдәрҙән килеүселәргә икешәр кеше йәшәргә рөхсәт итәсәктәр. Ләкин сит ил ҡунаҡтары өсөн иң мөһиме был түгел, әлбиттә, ә Рәсәйҙән үҙ тиҫтерҙәре менән тәжрибә уртаҡлашыу мөмкинлеге.


text:
22 мартта Милли китапханала Мостай Кәрим китабының исем туйы үтәсәк
22 мартта Әхмәтзәки Вәлиди исемендәге Милли китапхананың икенсе корпусында (Октябрь революцияһы урамы,10) Мостай Кәримдең рус телендә сыҡҡан «Покатилось сердце мое…» китабының презентацияһы үтәсәк. Мостай Кәрим — ижады башҡорт әҙәбиәтендә теүәл бер дәүерҙе тәшкил иткән шағир. Китаптың тематик йүнәлешен шағирҙың улы Илгиз Кәримов билдәләгән.
Китаптың исем туйында Милли йәштәр театры актерҙары башҡарыуында яңы китаптан шиғырҙар яңғыраясаҡ.
Сара киске сәғәт 5-тә башлана.


text:
Башҡортостан Сергей Михалев менән бәхилләштеФото: Андрей Старостин
Башҡортостан Сергей Михалев менән бәхилләште
Башҡортостан Сергей Михалев менән бәхилләштеФото: Андрей Старостин
ӨФӨ, 2015 йыл, 22 апрель. /«Башинформ» мәғлүмәт агентлығы, Сергей Захаров/.
22 апрелдә Башҡортостандың баш ҡалаһында Рәсәйҙең атҡаҙанған тренеры Сергей Михалев менән бәхилләшеү булды. Данлыҡлы хоккейсыны, нисәмә быуын билдәле уйынсылар тәрбиәләгән тренерҙы, яҡшы ғаилә башлығын һәм изге йөрәкле кешене һуңғы юлға оҙатырға «Өфө-Арена»ға меңдәрсә кеше, бик күп көйәрмәндәр, спорт ветерандары, шулай уҡ Башҡортостан Башлығы Рөстәм Хәмитов килде.
— Сергей Михайлович арабыҙҙан бик иртә китте. Уны халыҡ тренеры тип йөрөттөләр, уның хаҡында шулай тип яҙҙылар. Уны барыһы ла яратты, хөрмәт итте. Ул үҙендәге хоккейҙы яратты. Тап ошо принцип уға «Салауат Юлаев»тың тәүге алтын миҙалдарын яуларға мөмкинлек бирҙе. Уның пландары ҙур ине. Ике-өс аҙна элек кенә Сергей Михайлович менән һөйләшкәйнем. Был барыбыҙ өсөн дә ауыр юғалтыу. Кисә ошо хаҡта ишетеү беҙҙең өсөн ауыр һынау булды. Ғаиләһенең, дуҫтарының, иптәштәренең, көйәрмәндәрҙең ҡайғыһын уртаҡлашам, — тине республика етәксеһе.
Сергей Михалев 23 апрелдә Тольяттиҙа ерләнәсәк. Уның ҡыҙы һәм ике бәләкәй улы ҡалды.


text:
Өфөлә билдәле ғалим, яҙыусы Радмир Хәсәновтың ижад кисәһе үтәсәк
«Башкирская охотничья газета» һәм «Рада» спорт-һунарсылыҡ клубы бөгөн билдәле ғалим, медицина фәндәре докторы Радмир Хәсәновтың ижад кисәһен үткәрә. Ул Рәсәйҙең һәм сит илдең төрлө гәзит-журналдарында 200-ҙән ашыу фәнни мәҡәлә баҫтырған, уйлап табыу патенттары авторы.
Ижади кисәне ойоштороусылар хәбәр итеүенсә, бөгөнгө программала ғалимдың, шул уҡ ваҡытта арыу-талыуҙы белмәгән сәйәхәтсенең сираттағы китабының презентацияһы ҡаралған.
Профессор Радмир Хәсәнов «Рада» спорт-һунарсылыҡ клубы составында Башҡортостанда ғына түгел, унан ситтә лә күп сәйәхәт иткән.
Радмир Хәсәнов шулай уҡ республикала хайуандар донъяһын һаҡлап ҡалыуға күп көс һала. Хайуандар донъяһы, һунарсылыҡ, сәйәхәт тураһында ул биш китап яҙған.
Ижади кисә «Башкирская охотничья газета» редакцияһында Өфө ҡалаһы, Свердлов урамы, 62 адресы буйынса үтәсәк.
Башлана – 18 сәғәттә.


text:
Өфөлә Башҡортостан Дәүләт Йыйылышы – Ҡоролтайҙың 2014 йылдағы һуңғы ултырышы асылды
ӨФӨ, 2014 йыл, 25 декабрь. /«Башинформ» мәғлүмәт агентлығы, Ғәлиә Нәбиева/.
Башҡортостан Дәүләт Йыйылышы – Ҡоролтай йортонда республика парламентының көҙҙө сессияла һуңғы пленар ултырышы асылды. Депутаттар 30-ҙан ашыу закон проекттарын ҡараясаҡ.
Халыҡ һайланыусылары «Башҡортостан Республикаһында патронат тәрбиә тураһында», «Мәҙәниәт тураһында»ғы закондарға үҙгәрештәр индереү хаҡында закон проекттары өҫтөндә эште тамамларға тейеш. Депутаттар «Башҡортостан Республикаһының баш ҡалаһы Өфөнөң статусы тураһында» закон проектын бер юлы икенсе һәм өсөнсө уҡыуҙа ҡараясаҡ.
Беренсе уҡыуҙа парламентарийҙар Күгәрсен районының Сығарыш ауылында белем биреү, «Халыҡты һәм биләмәләрҙе тәбиғәт һәм техноген ғәҙәттән тыш хәлдәрҙән һаҡлау тураһында»ғы Законға үҙгәрештәр индереү тураһында», «Башҡортостан Республикаһында ауыл хужалығы ҡулланыусылар кооперативтарына дәүләт ярҙамы тураһында» Башҡортостан Республикаһы Законына үҙгәрештәр индереү тураһында» республика закон проекттарын ҡараясаҡ.


text:
Идёт приём заявок на самые массовые международные олимпиады проекта "Инфоурок"
Для учителей мы подготовили самые привлекательные условия в русскоязычном интернете:
1. Бесплатные наградные документы с указанием данных образовательной Лицензии и Свидeтельства СМИ;
2. Призовой фонд 1.500.000 рублей для самых активных учителей;
3. До 100 рублей за одного ученика остаётся у учителя (при орг.взносе 150 рублей);
4. Бесплатные путёвки в Турцию (на двоих, всё включено) - розыгрыш среди активных учителей;
5. Бесплатная подписка на месяц на видеоуроки от "Инфоурок" - активным учителям;
6. Благодарность учителю будет выслана на адрес руководителя школы.
Подайте заявку на олимпиаду сейчас - https://infourok.ru/konkurs
Муниципальное общеобразовательное бюджетное учреждение
средняя общеобразовательная школа№8
муниципального района Мелеузовский район Республики Башкортостан
Башҡортостан Республикаһы Мәләүез районы муниципаль районының
8-се урта дөйөм белем биреү мәктәбе
бюджет учреждениеһы
Ижади эштәр конкурсына
Киләсәккә өмөттәребеҙ яҡты!
Башҡарҙы: Ҡотлоғужина Айгизә,
11- се класс уҡыусыһы.
Етәксе: Рәхмәтуллина Г.Р,
башҡорт теле һәм әҙәбиәте
уҡытыусыһы
Мәләүез – 2015
Тыуған төбәк, тыуған ауыл, тыуған тәбиғәт, тыуған өй – ни тиклем күңелгә яҡын төшөнсәләр! Улар кеше аң белә башлағас күңелдең иң түренән урын алалар ҙа, башҡа бер ҡасан да күңелдән сыҡмайҙыр ул. “ Кеше Тыуған илендә генә бәхетле” йәки “ Эт ояһында, кеше Тыуған илендә көслө” тигән әйтемдәр бар. Минеңсә, был һүҙҙәр бик дөрөҫ әйтелгән һүҙҙәр. Сөнки беҙ тыуған тупраҡтан көс алып йәшәйбеҙ. Яныбыҙҙа атай-әсәйебеҙ, яҡындарыбыҙ, туғандарыбыҙ, дуҫтарыбыҙ. Тыуған еребеҙҙә тормош көтөүебеҙ менән беҙ үҙебеҙҙе бик бәхетле һанай алабыҙ.
Тик, Тыуған ерҙәрен бер генә тапҡыр булһа ла күрергә теләп зар интизар булып йәшәгән милләттәштәребеҙ ҙә булған бит.
Йүгереп кенә мендем тау башына
Гөрләп тә генә килә машина.
Һау-сәләмәт ҡайтһам Уралыма,
Тарих яҙыр инем ташына.
Сеүү! Ниндәй моң был?!
Был халҡыбыҙҙың иң моңло, йөрәккә үтеп инеп, күңел ҡылдарын берәм-берәм тибрәтә алырлыҡ йырҙарының береһе “Илсе Ғайса” бит! Әрнеү ҡатыш һағышлы кемдең ауазы һуң? Кемдең һағышлы күңеле хатта таштарына тарих яҙыр өсөн Урал тауҡайҙарына тартыла? Кем һуң башҡорт йырҙарын йәш түгеп йырлай-йырлай ҡайғыларын баҫырға, хәсрәт тулы күңел юшҡындарын йыуырға тырыша?
Сеүү! Был бит Зәки рухы! Тыуған ерен, тыуған халҡын, Башҡортостанын һағынып моңлана бөйөк шәхесебеҙҙең рухы!
Бөйөктәр быуатҡа бер тыуа, тигән һүҙ бар халыҡта. Хаҡ һүҙҙәр: милли батырыбыҙ Салауат Юлаев һәм бөйөк ғалимыбыҙ Әхмәтзәки Вәлиди Туған араһында быуаттан артығыраҡ ара ята. Уларҙың икеһе лә тыуған халҡының, тыуған еренең азатлығы өсөн көрөшө һәм ғүмеренең күп өлөшөн сит яҡтарҙа үткәрергә мәжбүр була.
Азатлыҡҡа, милли үҙаллылыҡҡа ынтылыу халыҡтың алҡымынан алһа, ойоштороусоларын үлем йәки тыуған илдәренән һөрөлөү янай. Күңелендә халҡы йәшәгән Вәлиди быларҙың бөтәһен дә яҡшы аңлай, шулай ҙа ул ғүмерен үҙ аллы республика төҙөүгә бағышлай. Әхмәтзәки Вәлиди Туған Октябрь революцияһы осоронда беренсе республика төҙөү эштәрен башлап ебәрә. Тик Коммунистар биргән тәғлимәт менән йәшәмәгән өсөн ҡулға алынырға тейеш булған Вәлиди Төркиәгә сығып китеп, шунда төпләнергә мәжбүр була.
Башҡортостанын һағынған саҡтарында ул Урал тауҙарына оҡшаған Болу тауҙарына барыр булған. Күңелдәре тулғансы ҡурайында уйнар булған. Уның күңеленән бер ваҡытта ла башҡорт халҡы, башҡорт моңо китмәгән. Бына ҡайҙа ул тыуған ереңә, туған халҡыңа бирелгәнлек! Тыуған еренә ҡайтырға мөмкинселек булһа, ул дәүләт башлығы булырға түгел, ә үҙ тыуған ауылында йәшәп балалар уҡытырға хыялланған.
Әммә тыуған илен ҡабат күрә алмайынса Әхмәтзәки Вәлиди Туған һикһәненсе йәшендә яҡты донъя менән хушлаша.
Быйыл XX быуат башындағы башҡорт азатлыҡ хәрәкәтенең иң абруйлы лидеры, яңы хөкүмәтебеҙҙең башлығы, башҡорт ғәскәренең баш командующийы, заманының милли революцион рухлы демократы, йәмәғәт эшмәкәре, филолог, тарихсы, ғалим Әхмәтзәки Вәлиди Туғандың тыуыуына 125 йыл тула.
Ғүмеренең һуңғы минуттарына тиклем туған халҡын, тыуған ерен һағынып йәшәүсе бөйөк шәхесебеҙҙең рухы халыҡ күңелендә йәшәй. Тыуған Уралына ҡайтып таштарына тарих яҙырға насип булмаһа ла, туған халҡы күңелендә һуҙылыр тарих яҙып ҡалдырҙы.
Бөгөнгө көндә Башҡортостан республикаһы Федерацияһы эсендә суверенлы дәүләт статусы алып йәшәй, киләсәккә ышаныслы ҡарай. Инде үҙ аллылыҡ өсөн тырышҡан, хыялланған Вәлидиҙең теләктәре ысынға ашты. Ни өсөн һағышлы һуң Зәки рухы?!
Халҡыбыҙҙың бик күп өлөшө Башҡортостандан ситтә йәшәй. Милли телебеҙ һәм мәҙәниәтебеҙ яҡлауға мохтаж. Халыҡтың ¼ өлөшө үҙ туған телен белмәй. Башҡортостандың ерле халҡы һаналһаҡ та, бөгөн тик 29 процент ҡына тәшкил итәбеҙ.
Башҡорт халҡы сабыр, берҙәм халыҡ ул. Көйәләнергә урын булһа ла, тормошобоҙ алға бара. Республикабыҙҙа үҙ етәксебеҙ бар, ҡанундарыбыҙ бар. Халҡыбыҙ иманға ҡайта. Телебеҙ дәүләт статусы алған. Ни генә булһа ла киләсәккә өмөттәребеҙ яҡты!
Самые низкие цены на курсы профессиональной переподготовки и повышения квалификации!
Предлагаем учителям воспользоваться 50% скидкой при обучении по программам профессиональной переподготовки.
После окончания обучения выдаётся диплом о профессиональной переподготовке установленного образца (признаётся при прохождении аттестации по всей России).
Обучение проходит заочно прямо на сайте проекта "Инфоурок".
Начало обучения ближайших групп: 18 января и 25 января. Оплата возможна в беспроцентную рассрочку (20% в начале обучения и 80% в конце обучения)!
Подайте заявку на интересующий Вас курс сейчас: https://infourok.ru/kursy
УЖЕ ЧЕРЕЗ 10 МИНУТ ВЫ МОЖЕТЕ ПОЛУЧИТЬ ДИПЛОМ
от проекта "Инфоурок" с указанием данных образовательной лицензии, что важно при прохождении аттестации.
Если Вы учитель или воспитатель, то можете прямо сейчас получить документ, подтверждающий Ваши профессиональные компетенции. Выдаваемые дипломы и сертификаты помогут Вам наполнить собственное портфолио и успешно пройти аттестацию.
Список всех тестов можно посмотреть тут - https://infourok.ru/tests


text:
Фото:
Башҡортостан яҙыусылары Василий Шукшин миҙалы менән бүләкләнде
Фото:
ӨФӨ, 2014 йыл, 19 декабрь. /«Башинформ» мәғлүмәт агентлығы, Алик Шакиров/.
Билдәле актер, режиссер һәм яҙыусы Василий Шукшиндың тыуыуына 85 йыл тулыу айҡанлы Рәсәй Яҙыусылар союзы һәм Алтай крайы хакимиәте 2014 йылды Шукшин йылы тип иғлан итте һәм иҫтәлекле юбилей миҙалын булдырҙы.
16 декабрҙә Рәсәй Яҙыусылар союзында юғары ижади ҡаҙаныштары һәм Василий Шукшиндың ижадын пропагандалаған өсөн артистар, режиссерҙар һәм яҙыусыларҙы бүләкләү тантанаһы уҙҙы.
Алтын миҙал Валентин Распутин, Лидия Федосеева-Шукшина, Леонид Куравлев, Николай Губенко, Юрий Поляков, Александр Проханов, «Ҡыҙыл балан»ды ҡытай теленә тәржемә иткән профессор Бай Сы Хун менән бер рәттән Башҡортостан яҙыусыларына ла — Аксаков фонды рәйесе, Халыҡ-ара славян яҙмаһы һәм мәҙәниәте вице-президенты, Рәсәй Яҙыусылар союзы секретары Михаил Чвановҡа һәм сәйәхәтсе, яҙыусы, Рус география йәмғиәтенең Башҡортостан бүлексәһе рәйесе Камил Йыһаншинға тапшырылды.


text:
Башҡортостанда туған телдәрҙе һаҡлауға ҙур иғтибар бүленә
Башҡортостанда 100-ҙән ашыу тел иҫәпләнә, уларҙың 11-е даими аралашыуҙа ҡулланыла. Улар араһында – төрөк – башҡорт, татар, сыуаш; славян – рус, украин, белорус; фин-уғыр – мари, мордва, удмурт. Был телдәрҙән тыш, республикала немец һәм латыш телдәре бар, тип һөйләне «Башинформ» агентлығына Рәсәй Фәндәр академияһы Өфө Ғилми үҙәгенең Тарих, тел һәм әҙәбиәт институты директоры, филология фәндәре докторы Фирҙәүес Хисаметдинова. Күп милләтле Башҡортостан шарттарында был телдәр киләһе өлкәләрҙә киң ҡулланыла: мәғариф системаһы, мәҙәниәт, киң мәғлүмәт саралары.
Бөгөнгө көндә республикала уҡытыу рус һәм башҡорт дәүләт телдәренән тыш, татар, мари, сыуаш, удмурт телдәрендә лә алып барыла. 14 тел өйрәнелә.
— Был факторҙар үҙ этносының телен туған тел итеп таныған кешеләрҙең күп булыуына сәбәпселер ул, күрәһең, — тип иҫәпләй Фирҙәүес Хисаметдинова.
— Башҡорт теленә килгәндә, мәғариф, мәҙәниәт, киң мәғлүмәт саралары өлкәләрендә уның позициялары ныҡ. Быға республикалағы тел сәйәсәте сәбәп булды: 1999 йылда Башҡортостан Республикаһы халыҡтары телдәре тураһындағы законды ҡабул итеү, республика халыҡтарының телдәрен һаҡлау һәм үҫтереү буйынса ике дәүләт программаһын ҡабул итеү. Был документтар Рәсәй Федерацияһының ҡайһы бер төбәктәрендә лә башҡорт теленең һаҡланып ҡалыуына сәбәп булды, — тине Тарих, тел һәм әҙәбиәт институты директоры.
Башҡортостан Президенты менән Милләт-ара татыулыҡты нығытыу йылы тип иғлан ителгән 2011 йыл да туған телдәрҙе һаҡлап ҡалыуға һәм үҫтереүгә ҙур өлөш индерҙе, тип һыҙыҡ өҫтөнә алды Фирҙәүес Хисаметдинова. Әлеге йыл сиктәрендә республикала күп саралар үткәрелде. Быйыл 2012-2016 йылдарға Башҡортостан Республикаһы халыҡтары телдәрен һаҡлау һәм үҫтереү буйынса өсөнсө республика маҡсатлы программаһы әҙерләнде.


text:
Аграрийҙар Белогорск районында булды
Башҡортостандың агросәнәғәт комплексы делегацияһы эш сәфәре менән Ҡырым Республикаһының шефлыҡҡа алынған төбәгенә Белогорск районына барҙы. БР ауыл хужалығы министры Николай Коваленко етәкселегендәге, делегация составында республика Хөкүмәтенең агросәнәғәт комплексы һәм тәбиғәтте һаҡлау департаменты, ауыл хужалығы министрлығы вәкилдәре, Ветеринария идаралығы, «Үҙәк» машина-технология станцияһы дәүләт унитар ауыл хужалығы предприятиеһы етәкселәре булды.
Эш сәфәре сиктәрендә Ҡырымдың аграр һәм аҙыҡ-түлек сәйәсәте министры, Белогорск районы хакимиәте башлығы менән осрашыу үтте. Делегаттар муниципалитеттың ауыл хужалығы ойошмаларында һәм фермер хужалыҡтарында булды. Һөйләшеүҙәр барышында Белогорск аграрийҙарының бер төркөм киҫкен проблемалары билдәләнде, улар араһында яғыулыҡ-майлау материалдары, иген урып-йыйыу комбайндары, шулай уҡ иген урыу ваҡытында кәрәкле запас частары етмәй. Бында урып-йыйыу эштәре июндә уҡ башлана. Белогорскҡа шулай уҡ башҡорт тоҡомло аттар, тоҡомло башмаҡтар, үҫемлектәрҙе һаҡлау саралары талап ителә. Район вәкилдәре баҡсасылыҡты һәм урындағы эфир майҙары предприятиеһын тергеҙеү, машина-техник станциялар булдырыу өсөн инвесторҙар эҙләүҙә лә ярҙам һораны.
Ҡырымдың аграр һәм аҙыҡ-түлек сәйәсәте министры Николай Полюшкин менән осрашыуҙа Башҡортостан вәкилдәре, Рәсәйҙә һәм республикала эшләп килгән, ауыл хужалығы тауар етештереүселәренә дәүләт ярҙамы саралары тураһында һөйләне. Техниканы яңыртыу һәм 500 һөт-тауар фермаһын модернизациялау, мелиорация программаһы иң ҙур ҡыҙыҡһыныу уяттты.
Белогорск районы далалы, өлөшләтә тау янындағы урында урынлашҡан һәм рельефы буйынса Башҡортостандың Әбйәлил районын хәтерләтә. Далалы зонаһында иген үҫә. 2014 йылдың уңышына районда 21 мең гектар ужым сәселгән. Ужымды яҡынса 15-20 июндә ура башлайҙар, сентябрь һәм октябрь аҙағында сәсәләр. Райондың далаларында һәм тау эргәләрендә баҡсалар урынлашҡан булған, әлеге ваҡытта был ерҙәр ташландыҡ.
БР Ауыл хужалығы министрлығының матбуғат хеҙмәтенән хәбәр итеүҙәренсә, шефлыҡҡа алынған районда яҙғы баҫыу эштәре тамамланған тиерлек, көнбағыш сәсә башлағандар. Әлеге ваҡытта химик утау башҡарыла.


text:
Фото:
БР Президенты «Авангард»та снарядтарҙы утилләштереү технологияһы менән танышты
Фото:
Башҡортостан Президенты Рөстәм Хәмитов 15 июндә Стәрлетамаҡтағы «Авангард» федераль ҡаҙна предприятиеһында булды. Республика башлығы снарядтарҙы шартлаусан матдәле элементтарынан арындырыу һәм боеприпастарҙы утилләштереү участкаһы менән танышты. Рөстәм Хәмитов утилләштереү продукттарын ҡулланып сәнәғәттә файҙаланыусы шартлаусы матдәләр етештереүҙе, шулай уҡ 76-нан 172 миллиметрға тиклемге калибрҙағы артснарядтарҙы зарарһыҙландырыуҙарын ҡараны. Ошонда уҡ утилләштерелгән артснарядтарҙың корпустары һәм бында сығарылған продукция: сейсмик зарядтар, шашка-детонаторҙар, гранулланған шартлаусы матдәләр күрһәтелде. Башҡортостан Президенты продукцияның ниндәй һорау менән файҙаланыуы һәм уны ҡулланыу өлкәләре менән ҡыҙыҡһынды.
«Авангард» федераль ҡаҙна предприятиеһы ҡоралдарҙы һәм хәрби техниканы утилләштереү маҡсатында 1943 йылда нигеҙләнгән. Баллистик дары һәм ракета яғыулығы сығарыу ҙа – төп производство йүнәлештәре араһында. Предприятие утилләштерелгән дарыны ҡайтанан эшкәртеү һәм уларҙан яңыларын эшләү менән дә шөғөлләнә.
Урман янындағы һәм Удмуртиялағы хәрби арсеналдарҙа булып үткән ваҡиғалар арҡаһында артснарядтарҙы утилләштереү темаһы көнүҙәк булып ҡала. Шул уҡ ваҡытта «Авангард» федераль ҡаҙна предприятиеһы уҙған йылдың ноябренән алып дәүләт контракты булмауы арҡаһында снарядтарҙы утилләштереү менән шөғөлләнмәй тиерлек.
Башҡортостан Президентына предприятиеның айына 120 меңгә тиклем снаряд эшкәртә алыуы хаҡында һөйләнеләр. Һуңғы ике йылда ғына «Авангард» беҙгә фажиғәләре менән билдәле Урмандан килтерелгән 307 меңдән ашыу боеприпасты утилләштергән. Әлеге ваҡытта етештереү ҡеүәттәре эшһеҙ тора.
Рөстәм Хәмитов был производствола файҙаланылған утилләштереү технологияһының хәүефһеҙлеге менән ҡыҙыҡһынды, сөнки бында ул автоматлаштырылмаған. Предприятиела әле һаман күпләп ҡул хеҙмәте ҡулланыла, шуға күрә республика Президенты производствоны модернизациялау кәрәклеген һыҙыҡ өҫтөнә алды.
«Авангард» федераль ҡаҙна предприятиеһы етәкселегенең республика башлығы менән осрашыуы барышында снарядтарҙы утилләштереү менән махсус предприятиелар шөғөлләнергә тейешлегенә айырып баҫым яһалды. Әңгәмә дауамында Башҡортостан менән Удмуртияның хәрби арсеналдарында ҡалған снарядтарҙы утилләштереү өсөн предприятиеға дәүләт контракты средстволарын йәлеп итеү мөмкинлеге тикшерелде.


text:
Государство
Рәсәй һәм донъя яңылыҡтары
Яңы С-400 системаһы менән йыһазландырылған зенит-ракета полкы Ҡырымда хәрби һаҡҡа баҫты. Рәсәй оборона министрлығы Һауа-космос көстәре ошондай тағы ла 4 система менән тәьмин ителәсәк, тип хәбәр итте. Яңы С-400 системаһы ярымутрауҙы һауа һөжүменән һаҡлаясаҡ. Италияла ҡаршылыҡ...
Хәҙер күп ҡатлы йорттарҙағы фатир хужалары идарасы компанияны ярты йыл һайын алыштырыу хоҡуғына эйә
Хәҙер күп ҡатлы йорттарҙағы фатир хужалары идарасы компанияны ярты йыл һайын алыштырыу хоҡуғына эйә. Ә халыҡ мәнфәғәтен йорт комитеты рәйесе яҡларға тейеш. Өй таҙалығы тупһанан күренһә, күп ҡатлы йорт төҙөклөгө урамдан һиҙелә. Туймазылағы йорт комиттетары хәҙер үҙ эшен камиллаштырырға тырыша....
Вьетнамда Башҡортостан һәм Бариа-Вунгтау виләйәте етәкселеге хеҙмәттәшлек тураһындағы килешеүгә ҡул ҡуйҙы
Вьетнамда Башҡортостан һәм Бариа-Вунгтау виләйәте етәкселеге хеҙмәттәшлек тураһындағы килешеүгә ҡул ҡуйҙы. Документта сауҙаны, инвестиция хеҙмәттәшлеген нығытыу һәм үҫтереү, эшҡыуарлыҡҡа ярҙам итеү, шулай уҡ фән, һаулыҡ һаҡлау, туризм, мәҙәниәт өлкәләрендә бәйләнештәр булдырыу хаҡында һүҙ бара....
Рәсәй һәм донъя яңылыҡтары
Рәсми Мәскәү Американың һайланған президенты Дональд Трамҡа Рәсәйҙең компроматы бар тигән хәбәрҙе ике яҡлы мөнәсәбәттәргә аяҡ салырға тырышыу, тип баһаланы.Политологтар фекеренсә, Американың демократтар партияһы Дональд Трамптың эшен мөмкин тиклем ҡатмарлаштырырға тырыша. Рәсәйҙә быны етди сәйәси...
Рәсәй һәм донъя яңылыҡтары
Рәсми Мәскәү Американың һайланған президенты Дональд Трамҡа Рәсәйҙең компроматы бар тигән хәбәрҙе ике яҡлы мөнәсәбәттәргә аяҡ салырға тырышыу, тип баһаланы. Трамп киң мәғлүмәт сараларында баҫылған был мәҡәләләрҙе ялған тип белдергән һәм “сәйәси һунар” тип атаған. Яңы С-400 системаһы...
Башҡортостан Хөкүмәте премьер-министры Рөстәм Мәрҙәнов етәкселегендәге делегацияның Вьетнамға эш сәфәре дауам итә
Башҡортостан Хөкүмәте премьер-министры Рөстәм Мәрҙәнов етәкселегендәге делегацияның Вьетнамға эш сәфәре дауам итә. Президент һарайында беҙҙең республика вәкилдәрен Вьетнам етәксеһе Чан Дай Кунг ҡабул итте. “Вьетнам Рәсәй һәм уның төбәктәре менән сәйәсәт, иҡтисад һәм сауҙа, оборона һәм именлек...
Рәсәй һәм донъя яңылыҡтары
Көнсығыш Алеппола урынлашҡан биналарҙың береһендә Рәсәй саперҙары бер кварталды юҡ итерлек шартлатҡыс тапҡан. Беҙҙең ил хәрбиҙәре миналарҙы юҡ иткән. Рәсәй саперҙары Сүриә хәрбиҙәре менән бергә террорсыларҙан азат ителгән биләмәләрҙе миналарҙан таҙартыуҙы дауам итә. Европалағы...
Рәсәй һәм донъя яңылыҡтары
Сүриә президенты Башар Асад Астанала оппозиция менән һөйләшеүҙәргә әҙер булыуын белдерҙе. Франция киң мәғлүмәт саралары хәбәрселәре менән әңгәмәләшкәндә ул оппозиция яғынан тик Сүриә кешеләре генә булырға тейеш, башҡа дәүләттәр йәки көнбайыш ҡуштандары менән һөйләшеү уңышһыҙ тамамланасаҡ, тигән...
Улар күптәргә өлгө
Бер нисә минут элек республика йортонда Башҡортостан етәксеһе Рөстәм Хәмитовтың “Республика Башкортостан” гәзитенең “Башҡортостандың йыл кешеһе” конкурсы еңеүселәре менән осрашыуы тамамланды. Улар ҙур етәксе вазифалар биләмәй, эшҡыуарлыҡ өлкәһендә лә танылыу яуламаған. Тик уларҙың эше тотош...
Рәсәй һәм донъя яңылыҡтары
Францияла турист автобусы аварияға осраған. 4 кеше һәләк булған, 20-нән ашыуы йәрәхәтләнгән. Яҡынса мәғлүмәттәр буйынса, боҙлауыҡта водитель идараны юғалтҡан. Былтыр ошо уҡ трассала, француздар уны үлем юлы тип тә йөрөтә, 12 турист һәләк булған. Иерусалимда ауыр йөк машинаһы хәрбиҙәрҙе тапатҡан...
Бөгөн Дәүләт Йыйылышы-Ҡоролтай депутаттары яҙғы сессияға бурыстар билдәләгәне
Бөгөн Дәүләт Йыйылышы-Ҡоролтай депутаттары яҙғы сессияға бурыстар билдәләгәне. Һауа торошона ҡаршы закон сығарыусылар ҙа көсһөҙ. Тәбиғәт ҡанундары менән көрәштә еңеү еңел түгел. Бөгөн Дәүләт Йыйылышы-Ҡоролтай депутаттары яҙғы сессияға бурыстар билдәләгәндә ни өсөн урамдарҙың ҡарҙан таҙартылмауы...
Рәсәй һәм донъя яңылыҡтары
Рәсәй оборона министрлығы ТУ-154 самолеты һәләкәткә осраған биләмәлә ҡара ҡумталар табылыуы тураһында хәбәр итте. Улар Люберцы ҡалаһына хәрби-һауа көстәренең үҙәк фәнни- тикшеренеү институтына килтерелгән. Ҡара ҡумталар яҙылған мәғлүмәтте тоҙло һыуҙа 36 сәғәт һаҡлай ала. Төркиә президенты...
Рәсәй һәм донъя яңылыҡтары
Рәсәй халҡы авиафажиғәлә һәләк булыусыларҙы иҫкә ала. Рәсәй армияһының йыр һәм бейеү ансамбле артистары сығыш яһаған концерт залы янына кешеләр сәскә килтереүен дауам итә. Был көндәрҙә хәйриә эшмәкәрлеге менән шөғөлләнеүсе Елизавета Глинканың “Ғәҙел ярҙам” фондынан да кеше өҙөлмәй...
Дәүләт Йыйылышы-Ҡоролтай депутаттары пиротехника һатыу һәм ҡулланыу талаптарын көсәйтеүсе закон проектын әҙерләне
Дәүләт Йыйылышы-Ҡоролтай депутаттары пиротехника һатыу һәм ҡулланыу талаптарын көсәйтеүсе закон проектын әҙерләне. Уға ярашлы, салют батареялары, рим шәмдәре, ракеталар, фестиваль шарҙары һатыусылар эшмәкәрлеген мотлаҡ лицензиялау ҡарала. Бынан тыш, 3-5 хәүефлек төрөнә ҡараған пиротехника...
Рәсәй һәм донъя яңылыҡтары
Ҡара диңгеҙҙә ТУ-154 самолеты һәләкәткә осраған биләмәлә эҙләү-ҡотҡарыу операцияһы дауам итә. Әле бында 109 водолаз, 32 судно һәм катер, биш вертолет, пилотһыҙ самолет, һыу аҫты аппараттары эшләй. Самолеттың тимер һыныҡтары 100 метр тәрәнлектә ята. Сүриәнең ҡораллы оппозицияһы Алеппоның...
,,Рәсәй-Башҡортостан,, телеканалы йәш быуында илһөйәрлек тәрбиәләүгә индергән өлөшө өсөн рәхмәт хаты менән бүләкләнде
,,Рәсәй-Башҡортостан,, телеканалы йәш быуында илһөйәрлек тәрбиәләүгә индергән өлөшө өсөн рәхмәт хаты менән бүләкләнде. Киләсәк ныҡлы нигеҙҙә төҙөлөргә тейеш. Илһөйрлек тап шундай нигеҙ булып тора ла инде. ,, Мин-илһөйәр,, йәмәғәт ойошмаһы Өфөлә үткән түңәрәк өҫтәл артындағы фекер алышыҙа...
Идарасы компанияларҙы ярты йыл һайын алыштырырға мөмкин буласаҡ
Идарасы компанияларҙы ярты йыл һайын алыштырырға мөмкин буласаҡ. Күп фатирлы йорттарҙы хеҙмәтләндереүсе компанияларҙың идара итеү ваҡытын кәметеү буйынса законға үҙгәрештәрҙе ил парламентына Дәүләт Йыйылышы-Ҡоролтай депутаттары тәҡдим итте. Уға ярашлы, Рәсәй торлаҡ кодексының 161 статьяһына...
Өфөлә урланған машиналар һаҡланған урын табылды
Өфөлә урланған машиналар һаҡланған урын табылды. Ә һуңынан енәйәтсел төркөм дә ҡулға алынды.Башҡортостан биләмәһендә урланған ҡыйбатлы 7 машина табылды. Полиция мәғлүмәттәре буйынса, бурҙар автомобилдәрҙе бер урында һаҡлаған, двигатель һәм кузов номерҙарын алмаштырған. Әле барлыҡ машиналар ҙа...
Рәсәй һәм донъя яңылыҡтары
Мәскәүҙә өс яҡлы осрашыуҙа Рәсәй, Төркиә һәм Иран Сүриәлә тыныслыҡ тәьмин итеү буйынса саралар планын тикшерҙе. Бындай форматта осрашыу тәүге тапҡыр үтте. Яҡтар билдәләүенсә, Сүриәләге конфликтты хәрби юл менән хәл итергә ярамай. Өс ил ИГИЛ-ға ҡаршы бергәләп көрәшергә һөйләшеп килеште....
Стратегия-2030
2030-сы йылға тиклем башҡортостан халҡы йәшәйеше менән тулыһынса ҡәнәғәт булырға тейеш. Барлыҡ милләт вәкилдәре өсөн дә шарттар бер үк буласаҡ. Был 2030-сы йылға тиклем иҫәпләнгән башҡортостандың социаль-иҡтисади үҫеш стратегияһына ингән тәү маҡсаттар. Бөгөн республика хөкүмәте...
- 1
- 2
- 3
- 4
- 5
- 6
- 7
- 8
- 9
- …
- следующая ›
- последняя »


text:
Рөстәм Хәмитов «Газпромбанк» компанияһы етәкселеге менән осрашыу үткәрҙе
6 сентябрҙә Мәскәүҙә Башҡортостан Президенты Рөстәм Хәмитов «Газпромбанк» асыҡ акционерҙар йәмғиәте идаралығы рәйесе урынбаҫары Фамил Садыгов менән осрашты. Осрашыуҙа бер нисә ҙур инвестиция проекты сиктәрендә финанс хеҙмәттәшлек итеү, республика предприятиеларын һәм халҡын кредитлау, социаль программаларҙы тормошҡа ашырыуҙа банк ҡатнашлығы мәсьәләләре тикшерелде. Шулай уҡ һүҙ Башҡортостанда «Газпромбанк» компанияһының хәйриә эшмәкәрлеге хаҡында ла барҙы.
Рөстәм Хәмитов һәм Фамил Садыгов ниәттәр протоколы проектын тикшерҙе. Уның сиктәрендә Башҡортостан Хөкүмәте һәм «Газпромбанк» төрлө йүнәлештәр буйынса хеҙмәттәшлек итәсәк. Атап әйткәндә, «Газпромбанк» дәүләт-шәхси партнерлыҡ шарттарында «Европа – Көнбайыш Ҡытай» транспорт коридорының Башҡортостан биләмәһенән үтәсәк юл участкаһын төҙөү проектында ҡатнашырға теләй.
Шулай уҡ осрашыуҙа «Өфө» халыҡ-ара аэропортын реконструкциялауҙа, сүп-сар эшкәртеү заводтарын төҙөүҙә, һыу менән тәьмин итеү системаларын яңыртыуҙа «Газпромбанк» асыҡ акционерҙар йәмғиәтенең ҡатнашыу ихтималлығы тикшерелде.


text:
Төбәктә мәғлүмәти технологиялар үҫеше буйынса эксперттар советы булдырыласаҡ
Башҡортостанда мәғлүмәти технологиялар тармағын үҫтереү буйынса эксперттар советы булдырыласаҡ. Тейешле ҡарар республиканың рәсми хоҡуҡи мәғлүмәт интернет-порталында баҫылған.
Эксперттар советы – мәғлүмәти технологиялар өлкәһендә эшләүсе, республика башҡарма власть органдары, урындағы үҙидара органдары һәм ойошмалары эшмәкәрлеген ярашлы итеү өсөн ойошторолған, консультация органы.
Эксперттар советы ағзаларының мәғариф, кадрҙар тәьминәте, технологик эшҡыуарлыҡ өлкәһендә мәғлүмәти технологияларҙы үҫтереү буйынса кәңәштәр һәм тәҡдимдәр әҙерләүҙәре күҙаллана. Бынан тыш, эксперттар советы мәғлүмәти технологиялар үҫеше, шулай уҡ ярашлы йүнәлешкә системалы проекттарға дәүләт ярҙамы сараларын билдәләйәсәк.
Совет составында – БР Хөкүмәте Премьер-министры урынбаҫары Дмитрий Шаронов, республиканың Мәғлүмәт технологиялары буйынса агентлығы етәксеһе Илдар Ямалов, предприятиелар вәкилдәре.


text:
Башҡортостандың иң яҡшы йәш техниктары олимпиадала ҡатнашыу өсөн Өфөлә йыйыла
Өфөлә, Республика балалар (үҫмерҙәр) техник ижады үҙәгендә, 14 декабрҙә өҫтәмә белем биреү учреждениелары тәрбиәләнеүселәре һәм мәктәп уҡыусылары араһында VI фәнни-техник олимпиада старт ала. Интеллектуаль марафонда 80-гә яҡын кеше ҡатнашасаҡ. Еңеүселәр дүрт йүнәлеш буйынса билдәләнәсәк: конструкция ҡороу, электроника, ҡулланма физика, уйлап табыу мәсьәләләрен хәл итеү. Олимпиада сиктәрендә йәш техниктарға яҙма эш эшләргә, фән һәм техниканың тарихы һәм үҫеше буйынса лекция менән сығыш яһарға, эксперттар һорауҙарына яуап бирергә тура киләсәк.
Үҙенең номинацияһында беренсе урын алған техниктар билдәле темаға эссе яҙырға тейеш буласаҡ. Ижади конкурс һөҙөмтәләре буйынса компетентлы жюри Гран-при эйәһен билдәләйәсәк, ул артабан «Мәғариф» өҫтөнлөклө милли проекты сиктәрендә һәләтле йәштәргә ярҙам өсөн премия билдәләүгә күрһәтеләсәк.
«Башинформ» агентлығына Республика балалар (үҫмерҙәр) техник ижады үҙәгенән хәбәр итеүҙәренсә, олимпиада техник берекмәләр уҡыусыларының техник әҙерлеген һәм дөйөм эрудицияһын камиллаштырыуға, егеттәрҙең ижади һәләттәрен һәм ғәмәли оҫталығын арттырыуға, һәләтле балаларҙы асыҡлауға һәм ярҙам итеүгә йүнәлтелгән.


text:
Рәсәйҙә 2015 йыл Әҙәбиәт йылы буласаҡ
2015 йыл Рәсәй Федерацияһында әҙәбиәт билдәһе аҫтында үтәсәк. «Рәсәй Федерацияһында Әҙәбиәт йылын үткәреү тураһында»ғы Указға РФ Президенты Владимир Путин ҡул ҡуйған.
Документҡа ярашлы, шуның менән йәмғиәттең иғтибарын әҙәбиәткә һәм уҡыуға йәлеп итеү планлаштырыла.
Рәсәй Хөкүмәтенә Әҙәбиәт йылын үткәреү буйынса ойоштороу комитетын булдырырға, шулай уҡ төп саралар планын әҙерләүҙе һәм раҫлауҙы тәьмин итергә ҡушылған.
Субъекттарҙың башҡарма власть органдарына Рәсәй Федерацияһында уҙғарыласаҡ Әҙәбиәт йылы сиктәрендә кәрәкле саралар үткәрергә кәңәш ителгән.


text:
Иң яҡшы хеҙмәткәрҙәргә Почет грамоталары тапшырылды
Ҡала Советы бинаһында Өфө ҡалаһы ҡала округы һәм ҡала округы Советы Почет грамоталары менән наградлау тантаналары үтте. Ҡала округы Советы рәйесе Ирек Ниғмәтуллин ҡулынан Өфө предприятиелары һәм учреждениелары хеҙмәткәрҙәре, шулай уҡ Бөйөк Ватан һуғышы ветераны Александр Леонидович Макаров наградалар алды. Уға Өфө ҡалаһы ҡала округының Почет грамотаһы тапшырылды.
Александр Макаров оҙаҡ ваҡыт "Главбашстрой"ҙың производство-ремонт участкаһы начальнигы урынбаҫары булып эшләне, республиканың нефтехимия һәм нефть эшкәртеү предприятиелары төҙөлөшөндә һәм уларҙы матди ресурстар менән комплектлауҙа әүҙем ҡатнашты. Һуңғы йылдарҙа ул республика Һуғыш һәм хеҙмәт ветерандары советы эшендә лә әүҙемлек күрһәтә.
"Ҡыҙыл Йондоҙ", II дәрәжә Ватан һуғышы ордендары, "Германияны еңгән өсөн", "Совет Заполярьеһын обороналаған өсөн", "В.И. Лениндың тыуыуына 100 йыл тулыу хөрмәтенә намыҫлы хеҙмәте өсөн", "Жуков", "Рәсәй флотына 300 йыл", "Хеҙмәт ветераны" миҙалдары менән наградланған.
Өфө ҡалаһы ҡала округының Октябрь районы хакимиәт башлығы Владимир Дмитрюк, РФ Прокуратураһы органдары ветераны Валерий Ғатауллин Почет грамоталары алды.
Наградланыусылар араһында мәғариф һәм һаулыҡ һаҡлау хеҙмәткәрҙәре, инженерҙар, журналистар, тегенселәр, төҙөүселәр һәм чиновниктар бар.


text:
БР Ауыл хужалығы министрлығы аграрийҙарға телефон аша консультациялар бирә
Сәсеү ҡыҙған осорҙа Башҡортостандың Ауыл хужалығы министрлығында ҡыҙыу телефон линияһы эшләй.
— Бөгөн беҙҙең алда бөтә проблемаларға ла иғтибар итеү бурысы ҡуйылған. Шуға күрә орлоҡ, ашламалар, техника, яғыулыҡ-майлау материалдарына бәйле булһынмы ул – теләһә ҡайһы мәсьәлә буйынса шылтыратырға мөмкин, — тип хәбәр итте муниципалитет башлыҡтары менән үткән видеоселекторҙа республика Хөкүмәте вице-премьеры — ауыл хужалығы министры Эрнст Исаев. – Әлеге ваҡытта меңдән ашыу шылтыратыу булды. Шул иҫәптән ҡала халҡы ла шылтырата, быйыл уңыш булырмы, уларҙы ашата аласаҡбыҙмы, тип борсолалар.
«Ҡыҙыу линия» телефондары – (347)273-37-86 һәм 272-06-97. Был телефондарға шылтыратыуҙар эш ваҡытында ғына ҡабул ителә, башҡа ваҡытта 8 917 45 88 222 һандарына БР Ауыл хужалығы министрлығы Үҫемлекселек һәм мелиорацияның алдынғы технологиялары бүлеге начальнигы Артур Ноғомановтың кәрәҙле телефонына шылтыратырға мөмкин, был хаҡта ул «Башинформ» агентлығына бөгөн шәхсән үҙе хәбәр итте.


text:
Башҡортостан юлдаш телеканалының «Бәхетнамә» тапшырыуы яңғыҙаҡтарға үҙ ишен табырға ярҙам итә
ӨФӨ, 2015 йыл, 17 ноябрь. /«Башинформ» мәғлүмәт агентлығы, Ләйлә Аралбаева/.
17 ноябрҙә Башҡортостан юлдаш телеканалының «Бәхетнамә» тапшырыуы йәнә яңғыҙҙар проблемаһына мөрәжәғәт итә. Иҫегеҙгә төшөрәбеҙ, һәр аҙна «Бәхетнамә» сығарылыштарының береһе яңғыҙ кешеләрҙең үҙ парын эҙләү темаһына арнала.
Бөгөн студияға Мостафа исемле ҡунаҡтың килеүе көтөлә. Фермер, ике бала атаһы, улы менән ҡыҙы айырым йәшәй. Тол ир яңғыҙлыҡтан арып, «Аулаҡ өй» клубына йөрөй башлаған. Әммә әлегә уға күңеленә ятҡан ҡатын-ҡыҙ осрамаған.
«Геройыбыҙҙың буйҙаҡтар, холоҡтарҙың тап килеүе, мөхәббәт хаҡында ҡыҙыҡлы фекерҙәре бар, — тип хәбәр итте проект етәксеһе Гөлназ Яҡупова. — Йәш саҡта ғына мөхәбәтте эҙләргә кәрәкмәй, ул үҙе килә, өлкәнәйгәс иһә үҙеңә оҡшаған кешене табыуы бик ауыр, тине программабыҙ геройы».
Тапшырыуҙың икенсе ҡунағы — «Аулаҡ өй» клубын ойоштороусы Айгөл Ниғмәтуллина. «Бәхетнамә» тура эфирҙа бара, геройҙарға ҡыҙыҡһындырған һорауҙарҙы бирергә мөмкин. Көндөҙгө сәғәт 1-ҙә башлана.


text:
Өфөлә йәштәр өсөн вакансиялар йәрминкәһе үтәсәк
22 ноябрҙә Өфөлә йәштәр өсөн вакансиялар йәрминкәһе үтәсәк. Йәш өфөлөләрҙе эш менән тәьмин итеү, шулай уҡ йәштәрҙе бөгөнгө хеҙмәт баҙары шарттарына яраҡлаштырыу сараның төп маҡсаты булып тора.
Вакансиялар йәрминкәһен ойоштороусылар — Өфө хакимиәтенең йәштәр сәйәсәте буйынса комитеты һәм ҡаланың йәштәр мәшғүллегенә булышлыҡ итеү үҙәге. Ноябрҙә үтәсәк йәрминкә йәштәргә эш эҙләүҙә ярҙам итеүгә йүнәлтелгән күп һанлы сараларҙың һуңғыһы булмаҡсы. Саралар араһында – бер нисә тапҡыр үткәрелгән «Йәштәргә эш!», «Карьера көнө» акциялары, шулай уҡ ваҡытлыса мәшғүллек буйынса йәрминкә, уларҙа, ғәҙәттә, меңдән алып мең ярымға тиклем йәштәр ҡатнаша.
Йәрминкә Ибраһимов бульвары, 47/1 адресы буйынса урынлашҡан Өфөнөң Халыҡ мәшғүллеге үҙәгендә үтәсәк. Башлана – 15 сәғәттә.
Өфөләге Халыҡ мәшғүллеге үҙәгенең предприятиелар менән бәйләнештәр бүлеге начальнигы Ирина Турчина һүҙҙәре буйынса, студенттар лекцияларын ҡалдырмайынса, сараға дәрестән һуң килә алһын өсөн, вакансиялар йәрминкәһе шулай һуң үткәрелә.


text:
Фото:
Рөстәм Хәмитов донъя чемпионы Николай Красников менән осрашты
Фото:
4 апрелдә Башҡортостан Президенты Рөстәм Хәмитов боҙҙа мотоуҙыш буйынса һигеҙ тапҡыр донъя чемпионы Николай Красников менән осрашты.
Республика башлығы спортсыны еңеү менән ҡотланы һәм төбәктә мотоспортты үҫтереү перспективаларын тикшерҙе.
Республика башлығының матбуғат хеҙмәтендә ҡабатлап үттеләр: Николай Красников Швецияның Упсала ҡалаһында үткән 47-се шәхси донъя чемпионаты этабында дүртенсе урын алды һәм йыйылған мәрәйҙәр суммаһы буйынса еңеү яуланы. Көмөш һәм бронза миҙалдарҙы Тольятти вәкилдәре Даниил Иванов менән Дмитрий Хомицевич алды.
— Һеҙҙе үҙемдең һәм республика халҡы исеменән оло ҡаҙанышығыҙ уңайынан ҡотлағым килә – һеҙ һигеҙ тапҡыр донъя чемпионы булдығыҙ. Был уникаль һөҙөмтә, мотоспорт тарихында бер кеше лә бындай һөҙөмтәгә өлгәшмәгән. Беҙ барыбыҙ ҙа ҡаҙанышығыҙға, һөҙөмтәләрегеҙгә һоҡланабыҙ. Һеҙҙең көйәрмәндәрегеҙ булараҡ көйҙөк, борсолдоҡ, әлбиттә. Еңеүҙәр генә теләнек. Еңеү еңел бирелмәне, көрәш ҡыҙыу барҙы. Әммә уның һайын һеҙҙең өсөн дә, беҙгә, көйәрмәндәрегеҙгә лә был еңеү ҡәҙерлерәк, мөһимерәк, — тине Рөстәм Хәмитов мототрек геройына.
Ул йәнә йәмәғәт эштәрен, мотоклуб эшмәкәрлеге менән бәйле вазифаларын алып барыу менән бергә әүҙем спорт эшмәкәрлеген дауам иткәне өсөн дә Николай Красниковҡа рәхмәт әйтте.
Журналистарҙың һорауҙарына яуап биреп, һигеҙ тапҡыр планета чемпионы Башҡортостан Президенты менән осрашыуҙан ҡәнәғәт булыуын билдәләне.
— Бер-беребеҙҙе аңларбыҙ, уртаҡ тел табырбыҙ, тип уйламағайным. Рөстәм Зәки улына йылы ҡабул иткәне, ихлас һүҙҙәре, ярҙамы өсөн рәхмәт, — тине Николай Красников.
Ярыштарға туҡталып, ул чемпионаттың көсөргәнешле үтеүен билдәләне.
— Донъя чемпионаттарында күп тапҡыр ҡатнашҡандан һуң мин үткән еңеүҙәрем арҡаһында ҙур көсөргәнеш тойҙом. Йәғни бөтә спортсылар ҙа, кемдең чемпион булыуы мөһим түгел, мин генә булмаһын, тигән фекерҙә ине. Шулай ҙа миҙалды һаҡлап ҡала алдым. Был беҙҙең еңеү, — тип белдерҙе данлыҡлы спортсы.


text:
Биш агросәнәғәт комплексы предприятиеһы «Агро-300» клубына инде
Йыл һайын А.А.Никонов исемендәге Бөтә Рәсәй аграр проблемалар һәм информатика институты Рәсәйҙәге иң ҙур ауыл хужалығы продукцияһы етештереүселәре рейтингын төҙөй. 2006-2008 йылдар йомғаҡтары буйынса 300 иң һөҙөмтәле эшләүсе ауыл хужалығы предприятиеһы исемлеге баҫып сығарылды. Һайлап алыу Рәсәйҙең 8,5 мең ҙур һәм уртаса ауыл хужалығы ойошмаһы араһында үткәрелде.
Тәүге йөҙәүгә инеүселәр иҫәбендә — Башҡортостандың ике ауыл хужалығы предприятиеһы. Абруйлы аграр рейтингыла «Башҡорт» ҡошсолоҡ фабрикаһы 56-сы урынды биләй. Былтыр ул 55-се урында ине. Ҡошсолоҡ продукцияһы һатыуҙан төшөм өс йылда уртаса 986 153 мең һум тәшкил иткән. Был осорҙа предприятиеның саф килеме — 170 722 мең һум. «Алексеевка» совхозы 64-се урынды биләй, унда төшөм – 807 488 мең һум, ә саф килем 156 760 мең һум тәшкил иткән.
Икенсе йөҙәүгә «Рощинский» совхозы (151-се урын) һәм «Турбаҫлы бройлерҙары» (177-се урын) инде.
«Баҙы» ауыл хужалығы производство комплексында байтаҡ эштәр башҡарылды. Бөгөн предприятие дөйөм Рәсәй рейтингында 215-се урынды биләй. Ә былтыр 295-се урында ине. Ҡыҙғанысҡа ҡаршы, «Агрогалс» ауыл хужалығы предприятиеһы исемлектән төшөп ҡалды.
Быйылғы клуб составы ярайһы уҡ яңырҙы. "Агро-300"гә төрлө тармаҡтар хужалыҡтары инә, әммә ҡошсолоҡ вәкилдәре өҫтөнлөк итә — 37%. Тикшереүселәр хужалыҡтарҙың уңышҡа өлгәшеүенең төп факторҙары итеп етәкселәрҙең юғары эшҡыуарлыҡ әүҙемлеген, хеҙмәт һәм технологик дисциплинаны күҙәтеүҙе атай.


text:
Фото:
Башҡортостандан йөҙҙән ашыу вәкил «iВолга-2016» йәштәр форумында ҡатнаша
Фото:
ӨФӨ, 2016 йыл, 15 июнь. /«Башинформ» мәғлүмәт агентлығы, Ксения Калинина/.
Башҡортостандан йөҙҙән ашыу вәкил «iВолга-2016» йәштәр форумында ҡатнаша. Сараға Волга буйы федераль округы төбәктәренән, Ҡытай Халыҡ Республикаһынан һәм Франциянан ике меңдән ашыу кеше йыйыла. Форум 15-24 июндә Һамар өлкәһенең Фестиваль паркында Рәсәй Президентының Волга буйы федераль округындағы тулы хоҡуҡлы вәкиле Михаил Бабич етәкселегендә уҙа.
Башҡортостан вәкилдәре форумда беренсе тапҡыр ғына ҡатнашмай. Уҙған йылдарҙағы еңеүселәр һәм лауреаттар яңы проекттар тәҡдим итә. Мәҫәлән, зарядлау ҡоролмаһы өсөн «Аҡыллы баш» грантына эйә булған Айҙар Хәйруллин бер йыл эсендә яңы прибор — усаҡтан заряд алыусы генератор уйлап тапҡан. Йәш уйлап табыусы форумда үҙенең проектына аҡса һалырға әҙер инвесторҙар табырға ниәтләй. «Беҙ 400 мең һум аҡсабыҙҙы тотондоҡ, тағы ла ике миллион һумдан ашыу кәрәк. Форумда беҙҙең проект күптәрҙә ҡыҙыҡһыныу уятыр һәм партнерҙар табырбыҙ, тип өмөтләнәм», — тип пландары менән уртаҡлашты Айҙар Хәйруллин.
Алдан хәбәр ителгәнсә, «iВолга-2016» форумында «Инновациялар һәм техник ижад», «Мәҙәни БУМ», «Тыуған төйәк — ҙур мөмкинлектәр», «Медиатулҡын», «Патриот», «Изгелек быуыны», «Сәйәсәт», «Спорт һөйөүсе йәштәр — сәләмәт милләт», «Һин — эшҡыуар» тип аталған сменалар эшләй. 24 июндә һәр сменаның эшенә йомғаҡ яһала һәм еңеүселәр бүләкләнә. Ҡатнашыусыларҙың идеяларын ил кимәлендәге эксперттар баһалай. Яҡшыларына үҙҙәренең проектын тормошҡа ашырыу өсөн грант тапшырыла. Форумдың приз фонды 13 миллион һумдан ашыу тәшкил итә (былтыр — 11 миллион).


text:
Рөстәм Хәмитов Башҡортостан Президентын һайлауҙа Ғафури районында тауыш бирҙеФото: Андрей Старостин
Рөстәм Хәмитов Башҡортостан Президентын һайлауҙа Ғафури районында тауыш бирҙе
Рөстәм Хәмитов Башҡортостан Президентын һайлауҙа Ғафури районында тауыш бирҙеФото: Андрей Старостин
ӨФӨ, 2014 йыл, 14 сентябрь. /«Башинформ» мәғлүмәт агентлығы, Ғәлиә Нәбиева/.
Рөстәм Хәмитов ваҡытынан алда Башҡортостан Президентын һайлауҙа ҡатнашты. Тауыш биреү Ғафури районының Красноусол ауылында 2-се урта дөйөм белем биреү мәктәбендә урынлашҡан 1665-се һайлау участкаһында уҙҙы, унда Рөстәм Хәмитов үҙенең тормош иптәше Гөлшат Хамитова менән барҙы.
Республика етәксеһенең һүҙҙәре буйынса, ул үткән көндө «Красноусол» шифаханаһына эштәрҙең нисек барышын ҡарарға килеп Ғафури районында тауыш бирҙе.
— Өфөгә ҡайтып торманым, бында тауыш бирәсәгемде белеп теркәүҙән төшөрөү танытмаһын алдым һәм был участкала тауыш бирҙем, — тип аңлатты Рөстәм Хәмитов.


text:
Өфөләге симфоник open air федераль яҡтан финансланыуы ихтимал — Владимир МединскийФото: сараның рәсми сайтынан
Өфөләге симфоник open air федераль яҡтан финансланыуы ихтимал — Владимир Мединский
Өфөләге симфоник open air федераль яҡтан финансланыуы ихтимал — Владимир МединскийФото: сараның рәсми сайтынан
ӨФӨ, 2015 йыл, 9 июль. /«Башинформ» мәғлүмәт агентлығы, Эльвира Латипова/.
«Симфоник төн» проектының маҡсатлы программаға инеүе һәм федераль яҡтан финансланыуы ихтимал. Был турала Рәсәйҙең мәҙәниәт министры Владимир Мединский Өфөлә БРИКС саммиты сиктәрендә барған брифингта хәбәр итте.
«Проект оҡшаны. Мин уны федераль бюджеттан аҡса бүлеп, «Мәҙәниәт» федераль маҡсатлы программаһына индерергә тәҡдим иттем», — тине министр.
Владимир Мединский фекеренсә, асыҡ һауалағы концерт йәштәр араһында классик музыканы пропагандалау өсөн бик һәйбәт. Федераль аҡсаға дәғүә итеү өсөн сараға меңдәрсә тамашасы килергә тейеш. «25 мең — иң сикке кимәл», — тип аңлатма бирҙе министр. Киләһе open air сентябргә билдәләнгән. Ул композитор Петр Чайковскийҙың тыуыуына 175 йыл тулыуға арналасаҡ.


text:
Фото:
Өфө дәүләт иҡтисад һәм сервис академияһында - асыҡ ишектәр аҙнаһы
Фото:
20 марттан алып Өфө дәүләт иҡтисад һәм сервис академияһы абитуриенттар өсөн асыҡ ишектәр аҙнаһы үткәрә. Юғары уҡыу йортонан әйтеүҙәренсә, уҡыу йорттарында мәғлүмәт каналдарының етерлек күләмдә булыуына ҡарамаҫтан, мәҫәлән, интернет сайттары, асыҡ ишектәр көнөнөң әһәмиәте кәмемәй. Яҡындан аралашыу һәм шәхси контакт юғары уҡыу йортон һайлағанда һаман да мөһим роль уйнай.
Өфө дәүләт иҡтисад һәм сервис академияһында мәктәп, колледж, училище, техникумды тамамлаусыларҙы юғары уҡыу йорто етәкселеге, профессорҙар, факультеттар менән танышыу көтә.
Буласаҡ студенттар шулай уҡ бар предметтар буйынса бушлай компьютерҙа БДИ форматында тест үтә ала. Ошонда уҡ математика, физика, йәмғиәт фәне, рус теле һәм әҙәбиәте, тарих, география буйынса консультациялар ойоштороласаҡ.
Быларҙан тыш, программала лекциялар, мастер-кластар, түңәрәк өҫтәлдәр, балаларҙың биҙәү-ҡулланма сәнғәте һәм дизайн фестивале, компьютер-эш уйындары, дискуссион клубтар эше планлаштырыла.
Саралар Өфө дәүләт иҡтисад һәм сервис академияһының беренсе, икенсе корпустарында үтәсәк. Тулыраҡ мәғлүмәтте (347) 252-34-23, 228-58-94 телефондары аша алырға мөмкин.


text:
Башҡортостанда йәшәүсе тажиктар диаспораһы уҙған йылға йомғаҡ яһаны
Көн элгәре Өфөлә Башҡортостан Республикаһының И.Сомони исемендәге тажик милли-мәҙәни үҙәгенең йомғаҡлау йыйылышы үтте. Унда Тажикстандан студенттар һәм хеҙмәт мигранттары (яҡынса 65 кеше), Башҡортостандың Төркмән милли-мәҙәни үҙәге президенты Сапарморат Шанглиев һәм республиканың Р.Ғамзатов исемендәге Дағстан милли-мәҙәни ойошмаһы рәйесе Мөхәмәтхәбиб Солтанмөхәмәтов ҡатнашты.
Башҡортостандың Тажик милли-мәҙәни үҙәге рәйесе Барот-Бек Джалолов, барыһын да етеп килгән Яңы йыл менән ҡотлап, тажиктарҙың милли ойошмаһының алты айға эшмәкәрлеге хаҡында отчет бирҙе, алдағы йылға бурыстар хаҡында һөйләне. Уның һүҙҙәренсә, әлеге ярты йыллыҡ тажиктар менән Башҡортостанда йәшәүсе башҡа халыҡтар араһындағы дуҫлыҡты нығытыуға, республикала йәшәүсе яҡташтарға ярҙам итеүгә йүнәлтелгән. 2012 йылда был эш дауам ителәсәк.
Осрашыу барышында Өфөлә йәшәүсе тажиктар диаспораһының күренекле вәкилдәре наградланды. Иң яҡшы студенттар стипендияға лайыҡ булды, уны йәштәр уҡыу йылы аҙағынаса аласаҡ.
Сара тажик эстрадаһы артистары концерты, спектакль һәм сәй эсеү менән тамамланды.
— Милләт-ара татыулыҡты нығытыу йылы өсөн Башҡортостан Президенты Рөстәм Хәмитовҡа рәхмәтлебеҙ, — тине «Башинформ» агентлығына Барот-Бек Джалолов. – Ауырлыҡтар ҙа етерлек булды, ҡаҙаныштарыбыҙ ҙа бар. Күпселек йәһәттән беҙгә Башҡортостандың Халыҡтар дуҫлығы йорто етәкселеге ярҙам итте. Ыңғай тенденциялар артабан да дауам итер, тип ышанам.


text:
Халыҡҡа – бушлай юридик ярҙам
Ир һәм ҡатын мөнәсәбәттәре өҙөлөүенең хоҡуҡи эҙемтәләре ниндәй – йыйған донъяны һәм балаларҙы нисек бүлергә? Күп фатирлы йорттарҙың тышҡы косметик ремонтына был йортта йәшәүселәр ниңә үҙҙәре түләй? Һыу кранын ябырға онотҡан күршеләрҙән ремонт өсөн түләүҙәрен талап итеп буламы? Көндәлек тормошта тыуып торған ошо һәм башҡа һорауҙарға «Версия Башкортостана» ижтимағи-хоҡуҡи аҙналығы редакцияһында гәзит ҡунаҡтары – адвокаттар, прокурорҙар, һәр төрлө ведомстволар хеҙмәткәрҙәре яуап бирә.
Шишәмбе, 25 ғинуарҙа, БР Прокуратураһы Енәйәт-процессуаль һәм оператив-тикшереү эшмәкәрлеген күҙәтеү буйынса идаралығының 1-се бүлеге өлкән прокуроры Азат Рәхмәтуллин телефон аша тиҙ хоҡуҡи ярҙам күрһәтәсәк.
Хеҙмәт бушлай һәм уның менән мохтаж булғандарҙың барыһы ла ҡуллана ала. Бының өсөн 15 сәғәттән 17-гә тиклем (8-347) 272-79-16 телефонына шылтыратырға кәрәк.
Хәтерегеҙгә төшөрәбеҙ, был даими рубрика, граждандар менән аралашыу айына ике тапҡыр – һәр икенсе һәм дүртенсе шишәмбе үтә.
«Ҡыҙыу линия»ға мөрәжәғәттәр һәр ваҡыт бик күп һорауҙарҙы үҙ эсенә ала. Ике сәғәт дауамында ҡабул ителгән һорауҙарға яуаптар «Версия Башкортостана» гәзитенең киләһе һандарында баҫылып сыға.
Шулай уҡ һорауығыҙҙы гәзиттең 15-се битендә урынлаштырылған купонға яҙып ебәрә алаһығыҙ – яуап гәзиттең йәнә бер даими рубрикаһы — “Һеҙҙең хоҡуғығыҙ” ("Ваше право") битендә баҫылып сығасаҡ.


text:
Республикала наркоманияны иҫкәртеүгә бәйле иң яҡшы мәҡәләгә конкурс старт алды
Башҡортостанда наркоманияны иҫкәртеү һәм сәләмәт йәшәү рәүешен пропагандалау өлкәһендәге иң яҡшы әҫәргә конкурс старт алды. Киң мәғлүмәт саралары вәкилдәре, шулай уҡ социаль реклама роликтары авторҙары унда ҡатнашыуға саҡырыла. Наркоманияның таралыуына ҡаршы тороу һәм сәләмәт йәшәү рәүешен пропагандалау – йыл һайын ойошторолоусы традицион конкурстың төп маҡсаттары. Конкурс Рәсәй Федерацияһының Наркотиктар әйләнешен контроллек итеү буйынса федераль хеҙмәтенең БР буйынса идаралығы, БР Элемтә һәм киң коммуникациялар министрлығы һәм БР Журналистар союзы тарафынан ойошторола.
Ҡатнашыу шарттары тураһында тулыраҡ мәғлүмәт БР Журналистар союзы сайтының «Конкурстар» бүлегендә бирелгән.


text:
Бишбармаҡ
Бишбармаҡ— төрки халыҡтарында киң таралған һимеҙ иттән, һалманан әҙерләнгән ризыҡ. Башҡорттарҙа картуф ҡушылып әҙерләнә.
Бишбармаҡ бешереү өсөн һимеҙ һарыҡ итенең ҡабырға өлөшө алына. Итте ваҡ ҡиҫәктәргә бүлеп, һыуҙы артыҡ күп һалмайынса самалап тоҙ һәм башҡа тәмләткестәр һалып бешерергә кәрәк. Он, йомортҡа һәм йылы һыуҙан ҡамыр баҫыла. Ҡамырҙы йоҡа итеп йәйеп, бер аҙ киптереп алырға кәрәк. Артабан йәймә 3 см киңлектәге таҫмаларға бүленә һәм ромбиктарға киҫелә. Ҡырҡылған һалманы һурпала йәки һыуҙа ҡайнатып, һыуын һарҡытып аҡ май менән майларға кәрәк.
Бишбармаҡ өсөн картуф 3-5 см ҡалынлыҡ түңәрәкләп ҡырҡыла һәм айырым бешерелә.
Тәрилкәгә һалма, картуф, ит һалына. Оҫтөнә ҡайнап торған һурпа ҡойола. Өҫтөнә ваҡлап туралған йәшел һуған һибелә.
4 кешелек бишбармаҡ бешереү өсөн 600 гр. һарыҡ ите, 2 баш картуф, 3 баш һуған, 1 стакан бойҙай оно, 1 йомортҡа, 2 аш калағы аҡ май, 3 стакан һурпа, самалап тоҙ һәм башҡа тәмләткестәр алына.
Эрнест Ишбирҙин бишбармаҡ тураһында[үҙгәртергә | вики-тексты үҙгәртергә]
Эрнест Ишбирҙиндың "Башҡорт теленең игенсеклек һәм баҡсасылыҡ терминдары" китабында бишбармаҡ һүҙенә аңлатма бирелә. Бишбармаҡ атамаһы ҡаҙаҡ теленән башҡорт теленә килеп инеү ихтималлығын фаразлай. Ашамлыҡтың башҡорт халҡына ғына хас булған атамалар теҙмәһен бирә. "...Бишбармаҡ атамаһы башлыса көньяҡ башҡорттарға билдәле, башҡа төбәктәрҙә уны ҡулһалма, ҡуллама йәки ҡулдама, һалмалит, ҫалмалит, ҫалмалыйт, ҡаҙанаш..." тип йөрөтөлөүен күрһәтә. Бишбармаҡ бешереүҙең һәм ашауҙың дөйөм үҙенсәлектәрен тасуирлай, Тарихи Башҡортостандың көньяҡ биләмәләрендә айырым йола булыуын әйтеп үтә.
Китаптан тулы өҙөмтә
Баймаҡтарҙа бишбармаҡ[үҙгәртергә | вики-тексты үҙгәртергә]
Көньяҡ Уралда, төбәп әйткәндә Баймаҡта бишбармаҡ табаҡ менән бирелә. Ул ваҡ ҡына шаҡмаҡ һалманан ғибәрәт. Ни тиклем йоҡа йәйелгән булһа, һалма ла шул тиклем тәмле, һурпа өҫтөндә йөҙөп кенә бешкән була. Бишбармаҡты һәр ҡунаҡ алдына ҡуйылған тәрилкәгә һалалар. Итте турап, һурпала бешереп алынған эре киҫәкле картуф, кәбеҫтә, кишер өҫтөнә өйөп, эҫе һурпа менән йылытып, уртаға айырым ултырталар. Борон урталағы табаҡтан һурпа эсендәге бишбармаҡты һәр кем ҡулы менән алып ашаған.Аҙаҡ туҫтаҡлап ҡоротло, боросло һурпаһын килтергәндәр.Һимеҙ һурпаны ҡоротлап эсһәң, ул ашҡаҙанға үтә ауыр булмай. заманса бишбармаҡ ағас, йә тимер ҡалаҡ менән ашала.


text:
Рөстәм Хәмитов Башҡортостан профсоюздар активы менән осрашты
Эшселәр мәнфәғәттәрен күҙәтеүселәр президентты үҙ тармаҡтарывндағы хәлдәр торошо менән яҡындан таныштырҙы. Рөстәм Хәмитов әйтеүенсә, профсоюздар, хөкүмәт һәм президентты уртаҡ бер бурыс берләштерә-хеҙмәткәрҙәр мәнфәғәттәрен хәстәрләү, халыҡтың йәшәү торошон яҡшыртыу.
Тағы бер мөһим тема - милли мәсьәлә. Президент күп милләтле Башҡортостанда был сетерекле мәсьәләне даими контролдә тотасағын белдерә.
Рөстәм Хәмитовтың профсоюз активсылары менән осрашыуы тураһында уҙған йома килешелгәйне. Ул саҡта президент Республика йортонда Башҡортостан профсоюздар федерацияһы рәйесе Әмерхан Сәмерханов менән осрашты. Унда хеҙмәт хаҡы, юғары уҡыу йорттарын матмамлағандарҙы эшкә урынлаштырыу мәсьәләләре ҡаралды.
Республика етәксеһе менән профсоюздар лидеры Хеҙмәт ветерандарына өҫтәлмә компенсация булдырыу мөмкинлектәрен дә ҡараны.


text:
Арғаяштан йәш башҡорт артистары өлкә фестивалендә еңеү яуланы
Силәбе өлкәһенең Халыҡтар дуҫлығы йортонда II «Ватанымды йырлайым» өлкә заманса милли һәм эстрада йыры фестиваленең аҙаҡҡы этабы үтте. Ойоштороусылар — өлкәнең Мәҙәниәт министрлығы, Халыҡтар дуҫлығы йорто һәм Рәсәйҙең Силәбеләге Пенсионерҙар союзы. Сарала өлкәнең төрлө ҡала һәм ауылдарынан 300-гә яҡын башҡарыусы ҡатнашты.
Арғаяш балалар сәнғәт мәктәбе уҡыусыһы Эдвина Йомағужина һәм уның уҡытыусыһы Виктор Осинцев Арғаяш районы исеменән сығыш яһаны. Улар «Минең йортом – Рәсәй» йырын башҡарҙы, тип хәбәр итте «Башинформ» агентлығына Башҡортостан Республикаһының Силәбе өлкәһендәге Даими вәкиллегенең матбуғат секретары Михаил Хәбиров.
Эдвина Йомағужина башҡарған лирик башҡорт халыҡ йырҙары береһен дә битараф ҡалдырманы.
— Арғаяш районында башҡорт телен, тарихын, мәҙәниәтен, фольклорын өйрәнеүсе һәләтле балалар күп, һәм был үҙ һөҙөмтәләрен бирә. Бында Арғаяш муниципаль районы хакимиәтенең роле ҙур, әлбиттә, — тине Башҡортостан Республикаһының Силәбе өлкәһендәге даими вәкиле Мөхәмәтулла Хафизов.
Һөҙөмтәлә Арғаяш әртистәре «Йөрәк хәтере» номинацияһында беренсе урын яуланы.


text:
Өфөлә республика халыҡ ижады фестивале үтәсәк
Республика халыҡ ижады фестивале «Нефтсе» мәҙәниәт һарайында 14 апрелдә үтәсәк. Унда «Урал моңо», «Дуслыҡ моңо» халыҡ-ара конкурстарында, «Керәшен һыуыҡтары» республика эстрада йыры һәм бейеү фестиваль-конкурсында еңеүселәр ҡатнашасаҡ.
Фестиваль Республика халыҡ ижады үҙәгенең 75 йыллыҡ юбилейына ҡарата үткәрелә. Байрам сиктәрендә «РФ халыҡтарының мәҙәни мираҫын һаҡлап ҡалыуҙа Халыҡ ижады йорттары (үҙәктәре) роле» фәнни-ғәмәли конференцияһын үткәреү планлаштырыла. Унда Рәсәйҙең төрлө төбәктәренән 100-ҙән ашыу кешенең ҡатнашыуы көтөлә. Бынан тыш, «Нефтсе» мәҙәниәт һарайы фойеһында «Беҙҙең тарих» фотокүргәҙмәһе ойоштороласаҡ, республиканың иң яҡшы биҙәү-ҡулланма сәнғәте оҫталарының эштәре тәҡдим ителәсәк.
Республика халыҡ ижады үҙәге 1937 йылдан башлап эшләй. Ул ваҡытта Башҡортостан Республикаһының Халыҡ ижады йорто булараҡ асылған. Шунан алып үҙәк художестволы үҙешмәкәрлек түңәрәктәрен һәм коллективтарын булдырыу өҫтөндә эшләй. Башҡортостан меңәрләгән үҙешмәкәр коллективы менән дан тота. Бында республиканың Халыҡ ижады йорто белгестәренең дә роле ҙур.


text:
Башҡортостан паралимпиясылары йөҙөү буйынса донъя чемпионатында «көмөш» яуланы
Канаданың Монреаль ҡалаһында хәрәкәт-таяныу аппараты зарарланған, күреү һәләте насар булған һәм интеллектуаль кәмселектәре булған спортсылар араһында йөҙөү буйынса донъя чемпионаты үтә.
Ярыштарҙа донъяның 60 иленән 650-гә яҡын кеше ҡатнаша.
Рәсәй йыйылма командаһы составында Башҡортостан спортсылары — Анна Кришина, Михаил Зимин һәм Александр Неволин-Светов сығыш яһай.
Александр Неволин-Светов (һуҡырҙар спорты) 100 метрлыҡ дистанцияла ирекле стилдә йөҙөү буйынса «көмөш» яуланы.
Михаил Зимин (һуҡырҙар спорты) шундай уҡ дистанцияла брасс стиле менән йөҙөү буйынса шулай уҡ икенсе урынға лайыҡ булды.


text:
Михаил Бабич һәм Рөстәм Хәмитов Октябрьский ҡалаһында булдыФото: Олег Яровиков, Башҡортостан Башлығының матбуғат хеҙмәте
Михаил Бабич һәм Рөстәм Хәмитов Октябрьский ҡалаһында булды
Михаил Бабич һәм Рөстәм Хәмитов Октябрьский ҡалаһында булдыФото: Олег Яровиков, Башҡортостан Башлығының матбуғат хеҙмәте
ӨФӨ, 2016 йыл, 29 апрель. /«Башинформ» мәғлүмәт агентлығы, Александр Смирнов/.
28 апрелдә Рәсәй Президентының Волга буйы федераль округындағы тулы хоҡуҡлы вәкиле Михаил Бабич һәм Башҡортостан Башлығы Рөстәм Хәмитов Октябрьский ҡалаһында булды. Бында төбәктәге муниципаль берәмектәрҙең социаль-иҡтисади үҫешенә арналған кәңәшмә уҙҙы, унда муниципалитет етәкселәре ҡатнашты.
Кәңәшмәлә байтаҡ мәсьәләләр тикшерелде. Атап әйткәндә, һүҙ торлаҡ-коммуналь хужалыҡты үҫтереү, ер-мөлкәт мөнәсәбәттәре, юлдар, торлаҡ һәм социаль инфраструктура объекттарын төҙөү, агросәнәғәт комплексын үҫтереү, Рәсәй Президентының «май» указдарын үтәү хаҡында барҙы. Тикшереүҙең күп өлөшөн халыҡты медицина хеҙмәтләндереүе мәсьәләләре тәшкил итте. Рәсәй Президентының Волга буйы федераль округындағы тулы хоҡуҡлы вәкиле билдәләүенсә, әлеге тема мөһим проблемаларҙың береһе булып тора һәм халыҡ быға ҙур ризаһыҙлыҡ белдерә.
Кәңәшмә башланыр алдынан Михаил Бабич һәм Рөстәм Хәмитов Октябрьскийҙың 1-се ҡала дауаханаһын ҡараны. 2015 йылда бында 80 койка-урынға иҫәпләнгән заманса район-ара перинаталь үҙәк асылды. Ул инфекциялы ҡатын-ҡыҙҙар өсөн бала табыу залдары, яңы тыуған сабыйҙар реанимацияһы, интенсив терапия палаталары менән йыһазландырылған. Рәсәй Президентының тулы хоҡуҡлы вәкиле һәм төбәк Башлығы тиҙ медицина ярҙамы бригадаһының эше менән дә танышты.
Республика Һаулыҡ һаҡлау министрлығы етәкселеге менән аралашыу ваҡытында кадрҙар тәьминәте һәм матди-техник йыһазландырыу мәсьәләләре тикшерелде.
Был көндә Михаил Бабич һәм Рөстәм Хәмитов ҡаланың ҙур предприятиеларының береһе – «Альтернатива» пластмасса изделиелар заводында булды. Завод илдә пластмасса тауарҙар етештереү буйынса ҙур предприятие һанала. Улар етештереү процесы менән танышты һәм предприятие етәкселәре менән импортты алмаштырыу, әҙер продукцияны экспортлау мәсьәләләрен тикшерҙе.
Октябрьскийҙа үткән саралар йомғаҡтары буйынса биләмәләрҙең социаль-иҡтисади үҫешенең мөһим проблемалары асыҡланды, яҡын арала улар дәүләт власының федераль һәм төбәк органдары менән берлектә Рәсәй Президентының Волга буйы федераль округындағы тулы хоҡуҡлы вәкиле аппараты тарафынан эшкәртеләсәк.


text:
Фото:
Башҡорт дәүләт аграр университетында шағирҙар менән осрашыу үтте
Фото:
Кисә Башҡорт дәүләт аграр университетының конференц-залында дәүләт һәм муниципаль идаралыҡ кафедраһы студенттарының билдәле башҡорт шағирҙары, Рәсәй Яҙыусылар союзы ағзалары Хисмәтулла Юлдашев һәм Тамара Искәндәриә менән осрашыуы үтте.
Ҡунаҡтар үҙҙәренең тормош юлы хаҡында һөйләне, төрлө йылдарҙа яҙылған шиғырҙарын уҡып ишеттерҙе, студенттарға университетта алған белемдәрен Башҡортостан именлеге өсөн мөмкин тиклем һөҙөмтәле ҡулланыуын теләне.
«Хисмәтулла Юлдашевтың яңы «Төньяҡ елдәре» («Северные ветры») исемле шиғырҙар йыйынтығын ҙур шатлыҡ менән тәҡдим итәм, - тине осрашыуҙы ойоштороусы мәғлүмәт технологиялары һәм идара итеү факультеты деканы Рәфис Зиязетдинов. – Китапта Себерҙәге тормош тураһындағы уйланыуҙар урын алған, бына инде 10 йыл шағир Себерҙә эшләй. Ә Тамара Искәндәриә республиканың «Аҡбуҙат» балалар журналының баш мөхәррире булып эшләй, ул балалар өсөн дә шиғырҙар яҙа».
Студенттар шиғырҙарҙың нисек яҙылыуы, ҡасан илһам килеүе һәм «Аҡбуҙат» балалар журналының нисек сығарылыуы тураһында һорашты.


text:
Алайғыр
- Подробности
- Родительская категория: Әҙәбиәт
- Опубликовано 25.09.2010 14:42
Беҙҙең мәктәптең спорт залында бик матур шкаф тора. Уның янынан үткән саҡта күңелеңдә ниндәйҙер рәхәтлек тояһың, йыйнағыраҡ булырға тырышаһың, күкрәгеңде алғараҡ сығараһың.
Ни өсөн тиһәң, был шкафта беҙҙең мәктәптең спорт командаларына районда, хатта республика ярыштарында еңгән өсөн бүләк итеп бирелгән кубоктар һаҡлана.
Минең үҙемдең был шкафтағы ҡәҙерле бүләктәргә ҡыҫылышым юҡ тиһәң дә ярай. Физкультура дәрестәренән насар алмаһам да, ярыштарҙа артыҡ ҡатнашҡаным юҡ.
Ләкин быйылғы Яңы йыл кисәһенән бирле минең өсөн дә иң ҡәҙерле, иң-иң матур шкафҡа әйләнде ул.
Ни өсөн тиһәң, унда, кубоктар янында, иҫ киткес шәп бер ат тора. Бына был атта минең ҡыҫылышым бар, исмаһам. “Ҡыҫылышым бар” тип, ауыҙ тултырып әйтһәм дә, һис бер шыттырмайым. Ни өсөн тиһәң...
Туҡта, был хаҡта баштан төшөп һөйләйем әле. Барыбер хәҙер уны мәктәптә лә барыһы белә.
...Сентябрь уртаһы инеме шунда, аҙағы инеме — асыҡ ҡына хәтерләмәйем, иллә-мәгәр көҙҙөң тып-тып, салт аяҙ көндәренең береһе ине.
Беҙҙең бишенсе “б” класы төштән һуң уҡый.
Бөтә колхоз тиерлек сөгөлдөр сығарырға киткән. Беҙҙең класс балалары ла, дәрес башланғылағансы, әҙерәк ярҙам булһын тип, баҫыуға сыҡҡан. Мин генә бармай ҡалдым. Ни өсөн тиһәң... Иртән әллә ни эшләп башым ауыртып, сөскөрөп, бышҡырып йөрөнөм. Әсәйем:
— Улым, күҙең дә бик тоноҡ ҡарай. Сирләп тораһың, ахыры. Йә, елдә йөрөп, ысынлап ауырып китерһең. Төшкә саҡлы ҡуҙғалмай ғына ятып тор. Баҫыуҙа уҡытыусығыҙҙы осратып әйтермен, — тине.
Шундай матур көндө ни йәнең менән түҙеп өйҙә ятаһың инде? Беренсе сменалар — мәктәпкә, беҙҙең кластыҡылар баҫыуға китеп бөткәнсе, тәҙрәнән шым ғына ҡарап ултырҙым да, урамға сыҡтым. Бер аҙ ары һуғылып, бире һуғылып йөрөнөм. Пожарный алдында ла, ат һарайҙары алдында ла артыҡ йыуаныр нәмә тапманым. Ауыл артына сәтләүеккә сыҡтым. Тәпәшәк кенә ҡыуаҡтарҙа берәм-һәрәм ҡалған сәтләүектәрҙе сүпләштерҙем. Бында ла күңел тиҙ хушланды — ауылға кире боролдом.
Ҡаңғырып йөрөп ята торғас, урамдың теге башында Ғәлләм исемле малай күҙгә салынды. Ул бишенсе “а” ла төшкә ҡәҙәре уҡый. Һөйөнөсөмдән аяҡтарым үҙҙәре үк уның янына алып китте. “Әһә, иптәш табылды!”
Мине күргәс, теге, танауын сәкәйтеп, мыҫҡыллап көлдө лә:
— Һин сөгөлдөргә барырға көрәк тапмағанһың, ахыры, — тине.
— Үҙеңде бел, һин дә дәрескә барырға ручкаңды тапмағанһың, ахыры.
Ғәлләм был юлы бәхәскә керешмәне. Миңә юғарынан ҡарап ҡына арҡама һуғып алды ла:
— Өҫтөнә баҫтың, комрад! Эҙләй, эҙләй күҙ тондо. Мәктәпкә ручкаһыҙ барыу эшме ни ул. Фронтҡа винтовкаһыҙ барыу кеүек була ул!
Шунда Ғәлләм тирә-яғыбыҙҙа бер кем дә булмаһа ла, бышылдабыраҡ һөйләүгә күсте.
— Кисә кис кенә беҙҙең мәктәпкә райондағы бөтә мәктәптәрҙең дә башлығы килеп төшкән. Ул бөгөн, моғайын, класҡа инеп ултырыр. Ә мин кисә дәрес әҙерләргә онотҡанмын да ҡуйғанмын. Уның алдында уҡытыусылар минән һорап ҡуйһа, бөттө баш. Шуны уйлап алғас, ручкам юғалды ла ҡуйҙы. Ярай, бер көн бармағандан донъя емерелмәҫ әле.
— Әйҙә, Алайғыр күленә барайыҡ! — тинем мин.
— Унда ни бар?
— Былай ғына.
— Алағайымға ни эшләйһең унда.
Мин күл буйына төштөм. Ғәлләм ауылға ҡарай китте.
Алайғыр исемле был кескәй генә йомро күл ауыл артында, тәрән соҡор төбөндә ята. Төбө бик йомшаҡ, батҡыл.
Шулай ҙа уның үҙенә күрә тарихы бар. Имеш, әүәле заманда был тәрән соҡор ҙа, уның төбөндәге күл дә булмаған. Уның урыны тип-тигеҙ булған. Имеш, берҙән-бер көндө йәшенле-яуынлы ҡойма ямғыр сыҡҡан; ҡара болоттар, ергә тейә яҙып, ҡот осҡос булып, дыу килеп йомарланышып, өйөрөлөп йөрөгән; күк күкрәгән, йәшен атҡан. Шул мәлдә болоттар араһынан иҫ киткес матур ала айғыр килеп сыҡҡан. Тап бына ошо урында айғырҙың аяғы ергә тейгән дә, ер убылып төшкән дә киткән. Ала айғыр ер аҫтына китеп юҡ булған. Уның урынына ошо күл барлыҡҡа килгән, имеш, тиҙәр. Был күлде шуға күрә Алайғыр күле тип атағандар икән.
Был ваҡиғаны һөйләгәндә, шулай тип тә өҫтәп ҡуялар: ул ала айғыр күл төбөндә үҙенә эйә булырлыҡ егеттең үҫеп еткәнен көтөп ята, имеш. Шул кеше бер мәл күл буйынан үтеп барғанда, айғыр кешнәп килеп сығыр ҙа, эйәһе булыр кеше алдына килеп, башын эйер, имеш, ти.
Бының буш нәмә, әкиәт икәнен дә беләбеҙ. Тик шуға ышанғы килә. Бөтә малайҙарҙың да шул айғырҙың, тик шул айғырҙың эйәһе булыу теләге күңелендә йәшәй.
Мин үҙем уйлаған нәмәмде тиҙ генә һөйләп бара торған малай түгел. Шулай ҙа: “Их, ала айғырҙың эйәһе булаһы ине!” — тип эсемдән генә әйтеп ҡуйғылайым.
Бына әле лә, Алайғыр күле янына килеп еткәс, яр башына баҫып бер аҙ ҡарап торҙом, бил ҡайышымды төҙәткеләнем. Йәнәһе, тып-тын ғына ятҡан күл алдында һәйбәтерәк, ыҫпайыраҡ булып күренергә тырышам.
Шулай икеләнә-шикләнә биреберәк кенә һыу ситенә барып ултырҙым, һыу өҫтөнә ҡарап, тағы уйға сумдым: “Их, әкиәт ысынға әйләнһен дә, тап ошо ваҡытта күл өҫтө уртаға ярылып китһен ине, ти. Унан, еҙ йүгәнен сылтыратып, көмөш эйәрен йылтыратып, ергә етеп торған оҙон ялдарын елпелдәтеп, стакан тояҡтарын тыпылдатып ала айғыр килеп сыҡһын ине. Килеп сыҡһын ине лә: “Бына, Зәки батыр, һинең тыуып-үҫеп еткәнде нисәмә йылдар буйы көтөп, ошо күл төбөндәге алтын аҙбарҙа зарығып яттым. Атлан миңә!..” тип, башын күкрәгемә һалһын ине... Мин ала айғырға менеп алыр ҙа ауылыбыҙ урамынан бер елдереп үтер инем, Әтәс Ғәлләм алдына барып, айғырҙы үрәпсетер инем. Шунан ил сигенә елдерер инем: “Буржуйҙар менән көрәш тамамланмаған әле, әйҙә һаҡлайыҡ илде!..”
- Назад
- Вперёд >>


text:
Исми дайим қәлбимиздә
Қәлимини ахирқи нәпәсигичә ташлимиди…
Әпсуски, мошу кейинки бәш жил ичидила Қазақстан уйғур җамаәтчилиги мәмликитимиз даирисидә һәм униң сиртида кәң тонулған өзиниң бирқатар жирик вәкиллиридин җуда болди. Буниң ақивитидә аңлиқ, милләтпәрвәр шәхслиримизниң сепи хелила шалаңлишип қалди.
«Қара йорға» билән даңқи чиққан
2004-жилниң июль ейиниң ахири еди. Яркәнт тәвәсиниң асмини, гоя тешилип қалғандәк, бирнәччә күн тохтимай ямғур яққанди. Деризидин униңға қарап, жүгрүк хияллар илкидә олтарғинимда, җамаәтчиликкә өзиниң тәшкилатчанлиқ қабилийити билән тонулған Сабит Ғәниев телефон қилип қалди.
Әдипкә ядикарлиқ орнитилди
Хәлқимиз көрнәклик шаир, қәлими өткүр публицист, уйғур әдәбиятиниң тәтқиқатчиси, Қазақстандики уйғур маарипиниң тәрәққий етишигә мунасип һәссә қошқан атақлиқ алим Махмут Абдурахмановни матәм илкидә ахирқи сәпәргә узатқан еди.
Илим-пән асминида парлиған юлтуз
Йеқинда техника пәнлириниң доктори, академик Ярмәһәмәт Мубарәковниң туғулғиниға 70 жил толуши мунасивити билән униң киндик қени тамған жути — Кәтмән йезисида чоң мәрасим өткүзүлди. Һәм шатландуруп, һәм қайғуртқан бу тәдбиргә алимниң аилиси, жутдашлири, жирақ-йеқиндин кәсипдашлири билән шагиртлири иштрак қилип, ярқин симаси қәлбләр төридин орун алған көрнәклик алим роһиға тазим қилди.


text:
Башҡортостан йәштәре «Политпросвет» турнирына йыйыласаҡ
Башҡортостан йәштәре Өфөлә «Политпросвет» турнирының республика этабына йыйыласаҡ, сараны «Берҙәм Рәсәйҙең Йәш Гвардияһы»ның төбәк бүлексәһе ойоштора.
«Берҙәм Рәсәйҙең Йәш Гвардияһы»ның Башҡортостан төбәк бүлексәһенең матбуғат секретары Полина Вишневская хәбәр итеүенсә, турнирҙа бөтә республиканан уҡыу йорттары командалары ҡатнашасаҡ. «Политпросвет» турниры «Нимә? Ҡайҙа? Ҡасан?» моделе буйынса интеллектуаль уйындар формаһында үтәсәк. Ҡатнашыусыларға Рәсәйҙең һәм Башҡортостандың тарихы һәм сәйәси тормошона бәйле һорауҙар тәҡдим ителәсәк. Турнир һәләтле студенттарҙы асыҡларға һәм йәштәргә ижади һәләттәрен асырға ярҙам итәсәк, тип иҫәпләй ойоштороусылар.


text:
«Уңдырышлы түтәл» партия проекты сиктәрендә Өфөлә 1350 орлоҡ тупланмаһы тараттылар Фото: Өфө ҡалаһы Киров районы «Берҙәм Рәсәй» партияһының урындағы башҡарма комитеты
«Уңдырышлы түтәл» партия проекты сиктәрендә Өфөлә 1350 орлоҡ тупланмаһы тараттылар
«Уңдырышлы түтәл» партия проекты сиктәрендә Өфөлә 1350 орлоҡ тупланмаһы тараттылар Фото: Өфө ҡалаһы Киров районы «Берҙәм Рәсәй» партияһының урындағы башҡарма комитеты
ӨФӨ, 2016 йыл, 1 июнь. /«Башинформ» мәғлүмәт агентлығы, Ксения Калинина/.
Өфөлә Киров районы «Берҙәм Рәсәй» партияһының урындағы башҡарма комитеты 1350 йәшелсә орлоғо тупланмаһы алды.
Уларҙы таратыу өсөн беренсел бүлексәләрҙең секретарҙары, баҡсасылар саҡырылды. Теләгән һәр кем анкета тултырып, орлоҡтар алды, тип хәбәр иттеләр урындағы комитетта.
Сара «Уңдырышлы түтәл» партия проекты сиктәрендә үткәрелә.
Алдан хәбәр ителгәнсә, республика баҡсасылары 40 меңдән ашыу орлоҡ тупланмаһы аласаҡ. Проект 1 майҙа башланды, уның маҡсаты — төбәктәге баҡсасыларға ярҙам күрһәтеү. Орлоҡтарҙың барыһы ла илдә етештерелгән. Уларҙы баҡсасылыҡ ширҡәттәрендә алырға була. Орлоҡтарҙы махсус әҙерлекле ирекмәндәр тарата.


text:
28 июль
28 июль — григориан стиле буйынса йылдың 209-сы (кәбисә йылында 210-сы) көнө. Йыл аҙағына тиклем 156 көн ҡала.
Йөкмәткеһе
Байрамдар[үҙгәртергә | вики-тексты үҙгәртергә]
- Перу — Бойондороҡһоҙлоҡ көнө.
- Рәсәй — Христиан динен ҡабул итеү көнө.
- Рәсәй — PR-белгестәре көнө (урыҫса День PR-специалиста).
- Сан-Марино — Фашизмды еңеү көнө.
Тарихи ваҡиғалар[үҙгәртергә | вики-тексты үҙгәртергә]
- 1914 — Беренсе донъя һуғышы башлана.
Был көндө тыуғандар[үҙгәртергә | вики-тексты үҙгәртергә]
- 1954 — Уго Чавес, Венесуэланың дәүләт һәм хәрби эшмәкәре, 1999—2013 йылдарҙа Венесуэла президенты, 2007—2013 йылдарҙа Венесуэла Берҙәм социалистик партияһы башлығы.
- 1975 — Лариса Абдуллина, башҡорт журналисы, шағир һәм тәржемәсе, Шәйехзада Бабич исемендәге дәүләт республика йәштәр премияһы лауреаты (2008).
Был көндө үлгәндәр[үҙгәртергә | вики-тексты үҙгәртергә]
- 1741 — Антонио Вивальди, итальян композиторы.
- 1750 — Йоһанн Себастьян Бах, немец композиторы.
- 1970 — Әхмәтзәки Вәлиди Туған, күренекле сәйәсмән һәм дәүләт эшмәкәре, Башҡорт милли-азатлыҡ хəрəкəте етəксеһе, автономиялы Башҡортостанға нигеҙ һалыусы. Шәрҡиәтсе һәм төркиәт белгесе, Фәлсәфә докторы (1935), профессор, Манчестер университетының мөхбир докторы (1967).


text:
Габил Мамедов: «Башҡортостан Президенты үҙенең Мөрәжәғәтнамәһендә йәмәғәт ойошмаларының эшмәкәрлегенә иғтибар бүлде»
— Башҡортостан Президентының үҙенең Мөрәжәғәтнамәһендә йәмәғәт ойошмаларының эшмәкәрлегенә, граждандарҙың социаль-көнкүреш шарттарын яҡшыртыу мәсьәләләре буйынса бындай ойошмаларҙың башланғыстарын яҡлау кәрәклегенә иғтибар бүлеүе оҡшаны, — тип республика Президенты Рөстәм Хәмитовтың төбәктең Дәүләт Йыйылышы депутаттарына Мөрәжәғәтнамәһенә комментарий бирҙе БР Әзербайжан милли-мәҙәни үҙәге рәйесе Габил Мамедов. – Бындай йүнәлеш йәмәғәт ойошмаларына теге йәки был социаль мәсьәләләрҙе хәл итеү өсөн средстволар һәм ресурстар туплау мөмкинлеген бирә. Атап әйткәндә, бергәләп средстволар йыйыу шарттарында бала баҡсаларын төҙөү идеяһы өҫтөндә уйларға була. Был мәсьәләгә битараф булмаған граждандар средстволар йыйыуҙы үҙҙәре ойоштора ала. Властан иһә ер бүлеү һәм коммуникациялар менән тәьмин итеү йәһәтенән ярҙам талап ителә. Бындай проекттарға аҡса һалырға теләгәндәр республикала әҙ түгел.


text:
Республика Президенты Күмертауҙағы «Башҡортостан аҙыҡ-түлек комбинаты»нда булдыФото: Олег Яровиков
Республика Президенты Күмертауҙағы «Башҡортостан аҙыҡ-түлек комбинаты»нда булды
Республика Президенты Күмертауҙағы «Башҡортостан аҙыҡ-түлек комбинаты»нда булдыФото: Олег Яровиков
Башҡортостан Президенты Рөстәм Хәмитов эш сәфәре менән Күмертауға юлланды. Программала ҡаланың социаль әһәмиәтле объекттарына барыу һәм халыҡ менән осрашыу ҡаралған.
Республика етәксеһе «Башҡортостан аҙыҡ-түлек комбинаты»нда булды. Президент предприятиеның етештереү цехтарын, тирмәнде ҡараны. Бөгөнгө көндә бында 10 төрҙән ашыу макарон изделиелары, шулай уҡ төрлө ярмалар етештерелә.
Рөстәм Хәмитов предприятиела ҡулланылған сеймал хаҡында ҡыҙыҡһынды. Нигеҙҙә, эшкәртеүселәр республикала етештерелгән он менән эш итә, шулай уҡ Ырымбур өлкәһенән килтерелгән сеймалды ҡуллана.
Бөгөнгө көндә «Башҡортостан аҙыҡ-түлек комбинаты»нда эшләгән 40 кеше айына 60 тонна продукция етештерә. Әммә предприятиеның айына бер мең тоннаға тиклем продукция етештереү мөмкинлеге бар. Тик ҡоролоҡ арҡаһында бында сеймал дефициты күҙәтелә.


text:
Берләшкән Ғәрәп Әмирлектәре
Координаталар: 24°13′00″ с. ш. 54°39′00″ в. д. / 24.21667° с. ш. 54.65000° в. д. (G) (O)
Берләшкән Ғәрәп Әмирлектәре (ғәр. الإمارات العربية المتحدة — әл-Имарат әл-Арабия әл-Муттахида) — ете әмирлектән (ғәр. إمارات — имарат, إمارة — имара) торған федератив дәүләт. Һәр әмирлек абсолют монархия төҙөлөшөндәге дәүләт: Әбү-Даби, Ғәжмән, Дубай, Рас-әл-Хайма, Умм-әл-Кайвайн, Фүжәйрә һәм Шаржа. Һанап үтелгән әмирлектәрҙең ҡайһы бере кәрлә дәуләт тигән төшөнсәгә тура килә. Иң ҙур әмирлек Әбу-Дабиҙың әмире Берләшкән Ғәрәп Әмирлектәренең президенты булып тора. Берләшкән Ғәрәп Әмирлектәренең баш ҡалаһы — Әбү-Даби ҡалаһы.
Һәр әмирлек үҙ биләмәһендәге углеводородтарҙы үҙ мәнфәғәтендә файҙалана ала, шуға күрә иң эре һәм бай Әбү-Даби әмирлегенең йоғонтоһо ҙур. Нефть запасының күләменә ярашлы, һәр әмирлек дөйөм сәйәсәтте билдәләүҙә ҡатнаша. Мәҫәлән, Дубай әмире Берләшкән Ғәрәп Әмирлектәренең хөкүмәт башлығы булып тора.
Берләшкән Ғәрәп Әмирлектәре Азияның көньяҡ-көнбайыш өлөшөндә Ғәрәп ярымутрауының көнсығышында урынлашҡан. Көнбайыштан — Сәғүд Ғәрәбстаны, көньяҡ-көнсығыштан Оман менән сиктәш.
Халҡы 8.5 млн кеше, күпселеге (70 % яҡын) көньяҡ һәм көньяҡ-көнсығыш Азиянан килгән эшселәр. Ерле халҡын нигеҙҙә сөнни мосолмандар тәшкил итә.
Ҙур нефть ятҡылыҡтары бар, нефть экспортлау эске тулайым продукттың байтаҡ өлөшөн алып тора (1980 йылда 73 %, 1995 йылда 41 %[1]). Иҡтисадтың нефть менән бәйле булмаған тармаҡтарын да үҫтереү һөҙөмтәһендә ЭТП-ла нефть тармағының өлөшө 2009—2013 йылдарҙа 40%-тан түбән була.[2]
1967 йылдан Нефть экспортлаусы илдәр ойошмаһы ағзаһы.


text:
Фото:
Оксана Савченко һәм Елена Паутова – сираттағы тапҡыр Паралимпия уйындары чемпиондары
Фото:
Лондонда Паралимпия уйындарында Рәсәй йыйылма командаһында – йәнә ике «алтын».
Башҡортостан физик культура институты студенты Елена Паутова еңел атлетика буйынса 1500 метрлыҡ дистанцияла еңеү яуланы, уның ваҡыты – 4 минут 37,65 секунд. Икенсе урында – Испания спортсыһы Елена Гонгост (4.43,53), өсөнсөлә – 4.48,88 ваҡыт менән Италия вәкиле Аннализа Минетти (лидеры Андрена Гиоконди).
Бассейнда – Оксана Савченконың сираттағы еңеүе. М.Аҡмулла исемендәге БДПУ студенты ирекле стилдә 100 метрлыҡ дистанцияла йүгереү буйынса «алтын» яуланы. 58,41 ваҡыт күрһәтеп, ул яңы донъя рекорды ҡуйҙы. Икенсе урында – Әзербайжандан Наталья Пронина (1.00,00), өсөнсөлә – Рәсәй спортсыһы Дарья Стукалова (1.00,23).
М.Аҡмулла исемендәге БДПУ студенты Александр Неволин-Светов ирекле стилдә йүгереү буйынса 100 метрлыҡ дистанцияла йәнә көмөш миҙал яуланы (51,70). Беренсе урында – Украинанан Максим Веракс (51,40), өсөнсөлә – Америка спортсыһы Такер Дюпри (54,41).


text:
Рәсәй киноһы йылының рәсми логотибы раҫланды
ӨФӨ, 2015 йыл, 9 декабрь. /«Башинформ» мәғлүмәт агентлығы, Ләйлә Аралбаева/.
Рәсәйҙең Мәҙәниәт министрлығы Рәсәй киноһы йылының рәсми логотибын эшләне. Ведомствоның рәсми сайтында хәбәр ителеүенсә, унда йыртмалы билет һәм Рәсәй флагы төҫөндәге өс дүртмөйөш һүрәтләнгән. Рәсми символика кино индустрияһының бөтә өлөштәрен сағылдыра — продакшн (кинопленка), дистрибуция (экрандар) һәм тамашасылар (билет).
«Логотипта кинематографистар быуынының күсәгилешлелеге, иҫке һәм яңы технологиялар сағыла. Һул яҡта кино төшөрөүҙе символлаштырған һәм илдәге кинематографияның иң яҡшы традицияларын һаҡлауҙың мөһимлеге хаҡында һөйләгән кинопленканы күрергә мөмкин, — тип билдәләне Рәсәй Мәҙәниәт министрлығының матбуғат секретары Елизавета Анисимова. — Шул уҡ ваҡытта һул яҡта кино донъяһына асылған өс тәҙрә — экрандар. Образ осраҡлы һайланмаған, сөнки Кино йылының төп проекты — Рәсәйҙең бәләкәй ҡалаларында кинотеатрҙар селтәрен үҫтереү. Бынан тыш, ҡыҙыл һәм күк тәҙрәләрҙе 3D-күҙлек булараҡ ҡабул итергә мөмкин. Был — кинематографта инновациялар образы».
2015 йылдың 7 октябрендә Рәсәй Президенты Указы менән киләһе йыл Рәсәй киноһы йылы тип иғлан ителде. Уның сиктәрендә төбәктәрҙә һәм тәү сиратта халҡы 100 мең кешенән артмаған бәләкәй ҡалаларҙа кино күрһәтеү системаһын үҫтереүгә айырым иғтибар биреү күҙ уңында тотола.


text:
Кайнозой
Кайнозой (грек. kainos — яңы, үҙенсәлекле һәм грек. zoe -тормош), кайнозой эраһы, фанерозойҙың өҫкө бүлексәһе.
65 млн йыл элек башлана, хәҙерге ваҡытта дауам итә.
Палеоген, неоген һәм дүртенсел (квартер) системаларға (осорҙар) бүленә. Башҡортостан терр яһында палеоген һәм миоцен (неогендың аҫҡы бүлеге) ҡатламдары көслө эрозия һәм тектоник ҡалҡыуҙар арҡаһында өлөшләтә депрессияларҙа һаҡланған.
Плиоцен ултырмалары (неогендың өҫкө бүлеге) Ағиҙел, Ҡариҙел, Һаҡмар һәм башҡа йылғалар үҙәндәренә тура килә.
Квартер ҡатламдары һыу айырғыс киңлектәрҙе, битләүҙәрҙе, тау һәм ҡалҡыулыҡ түбәләрен тотош япма булып ҡаплай; хәҙ. заман рельефын барлыҡҡа килтерә (йылға үҙәндәре, күл уйпатлыҡтары һ.б.).
Кайнозой ултырмалары боронғо ҡатламдарға йыуылыу аша ятҡан континенталь һәм диңгеҙ (квартерҙан тыш) тоҡомдарынан ғибәрәт.
Дөйөм ҡалынлығы 800 м тиклем. Кайнозой ҡатламдарына һоро күмер, кварцлы ҡомташ, аҡ балсыҡ, төҙөлөш материалдары (балсыҡ, ҡом, ҡырсынташлыҡ), торф, агрономик мәғдән (гажа, сапропель), минераль буяу (охра, глауконит, аҡбур), эсәр һыу ятҡылыҡтары тура килә.
Палеогеограф реконструкциялар[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Кайнозой Башкирского Предуралья. Т.2. Ч.3. Этапы геологического развития Башкирского Предуралья в кайнозое. М., 1970; Геологическая карта Российской Федерации. 1:1000000 (новая серия). Л. N40(41). Уфа: объясн. зап. СПб., 2000; Стратиграфический кодекс России. 3 е изд. СПб., 2006.


text:
Башҡортостанға Францияның Рәсәйҙәге илсеһе Жан де Глиниасти киләсәк
3 апрелдә Өфөгә Франция Республикаһының Рәсәй Федерацияһындағы Ғәҙәттән тыш һәм Тулы хоҡуҡлы илсеһе Жан де Глиниасти һәм уның ҡатыны визит менән килә, тип хәбәр иттеләр БР Президентының матбуғат хеҙмәтенән. Шулай уҡ Башҡортостан баш ҡалаһына Франция бизнесы вәкилдәре килеүе көтөлә.
Рәсми саралар 4 апрелгә билдәләнгән. Программала дипломаттың Башҡортостан етәкселеге менән осрашыуы ҡаралған. Шулай уҡ илсенең Өфө етәкселеге, Башҡорт дәүләт университетының роман-герман факультеты студенттары һәм уҡытыусылары, Рәсәй мосолмандарының Үҙәк диниә назараты рәйесе Тәлғәт Тажетдин менән осрашыуы планлаштырылған.
Дипломаттың ҡатыны – Катрин де Глиниасти өсөн дә айырым программа әҙерләнгән.
Бынан тыш, Францияның бизнес берләшмәләре вәкилдәре Башҡортостандан потенциаль партнерҙар менән БР Сауҙа-сәнәғәт палатаһында һөйләшеүҙәр үткәрәсәк.


text:
Фото:
Рөстәм Хәмитов ауыл халҡын эсер һыу менән тәьмин итеү мәсьәләләре буйынса кәңәшмә үткәрҙе
Фото:
Башҡортостандың төньяҡ-көнбайыш райондарына эш сәфәре барышында Рөстәм Хәмитов Николо-Березовка ауылында булды, унда ул насос станцияһын реконструкциялау барышы менән танышты.
Республика башлығының матбуғат хеҙмәтендә хәбәр итеүҙәренсә, Президент Краснокама районының етәкселеге менән ауыл халҡын сифатлы эсер һыу менән тәьмин итеү мәсьәләләрен тикшерҙе. Әлеге ваҡытта районда халыҡтың һыу менән тәьмин ителеше ярайһы уҡ яҡшы хәлдә булмауы билдәләнде. Селтәрҙәрҙең туҙыуы йыш ҡына эштәге өҙөклөктәргә килтерә, быға бәйле күп кенә һыу ағып бөтә.
Проблеманы хәл итеү өсөн районда «2009-2011 йылдарға Краснокама районы халҡын сифатлы эсер һыу менән тәьмин итеү» маҡсатлы программаһы ҡабул ителгән, унда башҡа саралар менән бер рәттән Николо-Березовка ауылының һыу менән тәьмин итеү системаһын реконструкциялау ҙа ҡаралған.
Подряд ойошмалары төҙөлөш эштәрен 2010 йылдың көҙөндә башлаған. Эштәрҙе тамамлау өсөн яҡынса 14,5 миллион һум кәрәк.
Белгестәр фекеренсә, реконструкциялау буйынса эштәрҙең тамамланыуы Николо-Березовка ауылының һыу менән тәьмин ителеү мәсьәләһен 70 процентҡа хәл итергә ярҙам итәсәк.
Шулай уҡ Рөстәм Хәмитов 230 өйҙө йылылыҡ менән тәьмин иткән реконструкцияланған ҡаҙанлыҡты ҡараны. Объект 2010 йылда файҙаланыуға индерелгән. Йәнә ауылдың социаль объекттарын тәьмин иткән икенсе ҡаҙанлыҡты реконструкциялау планлаштырыла.


text:
Фото:
Рөстәм Хәмитов Euromoney компанияһы вәкилдәре менән эш осрашыуы үткәрҙе
Фото:
Санкт-Петербургҡа эш сәфәре сиктәрендә Башҡортостан Президенты Рөстәм Хәмитов Euromoney компанияһының идара итеүсе директоры Нил Осборн һәм ойошманың Рәсәй һәм БДБ илдәре буйынса генераль вәкиле Александр Король менән осрашты. Осрашыуҙа хеҙмәттәшлек итеү һәм берлектәге проекттарҙы тормошҡа ашырыу мөмкинлектәре тикшерелде, тип хәбәр иттеләр республика башлығының матбуғат хеҙмәтенән.
Euromoney нәшриәт төркөмө финанс донъяһы эшмәкәрлеген яҡтыртҡан Европалағы ҙур компанияларҙың береһе булып тора. Бынан тыш, ойошманың Euromoney Conferences бүлексәһе лә бар, ул финанс-иҡтисади темаларға халыҡ-ара конференциялар һәм форумдар үткәреү менән шөғөлләнә. Euromoney Conferences Көнбайыш һәм Көнсығыш Европалағы, Яҡын Көнсығыш һәм Көньяҡ Америкалағы хөкүмәттәр менән эшләй. Йыл һайын донъяның 60 илендә 50-гә яҡын конференция һәм форум үткәрә, уларҙа 18 меңдән ашыу делегат ҡатнаша.
Осрашыуҙа Башҡортостан Президенты Хакимиәте етәксеһе Владимир Балабанов һәм БР иҡтисади үҫеш министры Евгений Маврин ҡатнашты.


text:
Башҡортостан Ҡатын-ҡыҙҙар союзы ветерандар менән осрашыу үткәрәФото: Олег Яровиков
Башҡортостан Ҡатын-ҡыҙҙар союзы ветерандар менән осрашыу үткәрә
Башҡортостан Ҡатын-ҡыҙҙар союзы ветерандар менән осрашыу үткәрәФото: Олег Яровиков
Башҡортостан Республикаһы Ҡатын-ҡыҙҙар союзы Бөйөк Ватан һуғышында ҡатнашҡан ҡатын-ҡыҙҙар менән осрашыу үткәрҙе. Осрашыу «Хәтер тулҡыны» программаһына ярашлы үткәрелә, уның сиктәрендә Бөйөк Ватан һуғышында Еңеүҙең 65 йыллығына арналған байтаҡ ошондай саралар планлаштырылған.
«Театральное» кафеһына һуғышта ҡатнашҡан 60-лап ҡатын-ҡыҙ йыйылды, улар республиканың йәш эшҡыуар ҡатын-ҡыҙҙары менән фронт йылдарындағы иҫтәлектәре менән уртаҡлашты. Йыйылыусылар алдында концерт программаһы менән Заһир Исмәғилев исемендәге Өфө дәүләт сәнғәт академияһы уҡыусылары сығыш яһаны. Бөтә ветерандар өсөн БР Ҡатын-ҡыҙҙар союзы махсус бүләктәр әҙерләгән.


text:
Башҡортостан йыл һайын Бангладешҡа 300 мең тонна иген ебәрә алаФото: Андрей Старостин
Башҡортостан йыл һайын Бангладешҡа 300 мең тонна иген ебәрә ала
Башҡортостан йыл һайын Бангладешҡа 300 мең тонна иген ебәрә алаФото: Андрей Старостин
17 августа Өфөлә Башҡортостан Хөкүмәте Премьер-министры Азамат Илембәтов Бангладеш Халыҡ Республикаһының Рәсәйҙәге ғәҙәттән тыш һәм тулы хоҡуҡлы илсеһе Сайфул Хок менән осрашты. Яҡтар Башҡортостан менән Көньяҡ Азия иле араһында эшлекле бәйләнеште үҫтереү буйынса уртаҡ мәсьәләләрҙе тикшерҙе.
— Беҙ республика менән ике яҡ өсөн дә файҙалы булған хеҙмәттәшлек булдырырға уйлайбыҙ, — тине илсе. – Тәү сиратта беҙҙе ауыл хужалығы һәм мәғариф өлкәләре ҡыҙыҡһындыры. Беҙҙең ҡарамаҡҡа, Бангладеш студенттары республика техник вуздарында уҡый алһын өсөн Башҡортостанда бөтә шарттар ҙа бар. Ауыл хужалығына килгәндә, беҙ Башҡортостандың Бангладешҡа оҙайлы ваҡыт дауамында иген ебәреүен планлаштырабыҙ.
Илсе һүҙҙәренә ҡарағанда, йылына 300 мең тонна иген хаҡында һүҙ бара. Шул уҡ ваҡытта Бангладеш Башҡортостанға күндән изделиелар, сәй, диңгеҙ продукттары һәм башҡа тауарҙар ебәрә ала.
Шулай уҡ Сайфул Хоҡ ике республика араһындағы хеҙмәттәшлектең башҡа өлкәләрҙә лә була алыуын билдәләне.


text:
Рәсәй көнө арҡаһында Башҡортостанда 10, 11 һәм 12 июндә ял итәбеҙ
Июндә рәсәйлеләрҙе тағы алты көнлөк эш аҙнаһы көтә. РФ Хеҙмәт кодексының 112-се статьяһына ярашлы, 12 июнь — Рәсәй көнө — ял һәм байрам көнө булып тора.
Рәсәй Федерацияһы Хөкүмәтенең 2011 йылдың 20 июлендәге «2012 йылда ял көндәреү күсереү тураһында»ғы ҡарарына ярашлы, хеҙмәткәрҙәр ял һәм байрам көндәрен рациональ файҙаланһын өсөн 9 июндәге, шәмбеләге, ял көнө дүшәмбегә, 11 июнгә, күсерелгән.
Башҡортостандың Хеҙмәт һәм халыҡты социаль яҡлау министрлығынан хәбәр итеүҙәренсә, 2012 йылдың 9 июнендәге эш оҙайлылылығы бер сәғәткә ҡыҫҡартыла.
Шулай итеп, биш көнлөк эш аҙнаһында Башҡортостан Республикаһында байрам арҡаһында 10, 11 һәм 12 июнь ял көндәре буласаҡ.
РФ Хеҙмәт кодексының 120-се статьяһы нигеҙендә, йыллыҡ төп йәки өҫтәмә түләүле отпуск биргәндә ағымдағы йылдың 12 июне отпускының календарь көндәренә индерелмәй.


text:
Фото:
Башҡортостандың Тышҡы иҡтисади бәйләнештәр буйынса дәүләт комитеты рәйесе тәғәйенләнде
Фото:
Башҡортостан Республикаһы Президенты Указы менән БР Тышҡы иҡтисади бәйләнештәр буйынса дәүләт комитеты рәйесе итеп Руслан Мирсаяпов тәғәйенләнде.
* * *
Руслан Заһит улы Мирсаяпов 1977 йылдың 22 ноябрендә Башҡортостан Республикаһының Өфө ҡалаһында тыуған. Юғары белемле – Башҡорт дәүләт университетын, Башҡортостан дәүләт аграр университетын тамамлаған.
Хеҙмәт эшмәкәрлеген 1998 йылда Башҡортостан Республикаһының Тышҡы иҡтисади бәйләнештәр һәм сауҙа министрлығында төп белгес булып башлай.
1999 йылдан алып 2005 йылға тиклем Өфө ҡалаһы хакимиәтенең тышҡы иҡтисади бәйләнештәр бүлегендә төп белгес, һуңынан баш белгес, тышҡы иҡтисади бәйләнештәр идаралығы начальнигы, иҡтисад идаралығының тышҡы иҡтисади бәйләнештәр бүлеге начальнигы булып эшләй.
2006 йылдан әлеге көнгә тиклем Өфө ҡалаһы ҡала округы хакимиәте иҡтисад идаралығының тышҡы иҡтисади бәйләнештәр бүлеге начальнигы булып эшләне.